title: Ani (Turkki)

text: Anin perustamisen ykistyiskohdista tiedetään vain vähän. Noin 1000 vuotta eaa. Anin ylängön asuttivat pronssikautiset asukkaat, jotka jättivät jälkeensä esimerkiksi jäänteitä keramiikasta ja työkaluista. 400-luvulla jaa. armenialainen Kamsarankanin dynastia rakennutti paikalle linnoituksen. 600-luvun puolivälissä Anin valloittivat arabit ja Kamarasankanien ja arabien välisen taistelun jälkeen alue päätyi Bagratidien dynastian haltuun. Bagratidihallitsija Ashot III muutti pääkaupunkinsa Karsista Aniin, jonka taloudellinen ja kulttuurillinen merkitys oli noihin aikoihin kasvanut huomattavasti. Suurimmillaan Ani oli 1000-luvulla, jolloin kaupungissa asui arviolta 100 000 asukasta. Armenialaiset hallitsijat ja kauppiaat rakennuttivat kaupunkiin useita uskonnollisia rakennuksia, joiden takia kaupunkia on nimitetty joskus tuhannen ja yhden kirkon kaupungiksi. Kaupungin ehkäpä merkittävimmän rakennuksen eli sen katedraalin rakennutti omana aikanaan tunnettu arkkitehti Trdat kuningas Gagik I:n valtakaudella 990-1020.


title: Ani (Turkki)

text: Vuonna 1045 Bysantin valtakunta kukisti alueen armenialaiset hallitsijat ja valloitti kaupungin. Heitä seurasivat turkkilainen Seldžukkien valtakunta, joka valloitti kaupungin Bysantilta. Vuonna 1072 Seldžukit antoivat kaupungin kurdilaiselle Shaddadidien dynastialle. Shaddadidit rakennuttivat kaupunkiin muslimien pyhättöjä, kuten Manuchihrin moskeijan, jonka minareetti on edelleen pystyssä. Joidenkin tutkijoiden mielestä moskeija oli alun perin armenialaisten hallitsjoiden palatsi ja joidenkin varta vasten moskeijaksi rakennettu rakennus, mikä tekisi siitä vanhimman turkkilaisen moskeijan Anatoliassa. Vuonna 1199 kaupungin valloitti kuningatar Tamarin hallitsema Georgia. Georgia antoi alueen läänityksenä armenialaiselle Zakarianien suvulle. Kaupungin laskusuhdanne alkoi kun mongolit valloittivat sen vuonna 1236. Vuonna 1319 kaupunkia hävitti voimakas maanjäristys, jonka jäljiltä esimerkiksi kaupungin katedraalin kupoli romahti. Kaupunki sijaitsee maanjäristysherkällä alueella ja suurempia järistyksiä on tapahtunut myös sittemmin vuosina 1832 ja 1988. 1400-luvulla kaupunkia hallitsivat useat eri turkkilaiset dynastiat ja vuonna 1579 se liitettiin Osmanien valtakuntaan. 1650-luvun aikana kaupunki hylättiin muiden nousevien paikallisten keskusten ja muuttuneiden kauppareittien takia.


title: Ani (Turkki)

text: Turkin sodan myötä Karsin maakunta ja sen myötä Ani liitettiin Venäjän keisarikuntaan. Ensimmäiset arkeologiset kaivaukset Anissa aloitti Nikolai Marr vuonna 1896. Osmanien valtakunta valloitti alueen takaisin ensimmäisessä maailmansodassa, mutta sodan hävittyään he joutuivat luovuttamaan alueen vastaperustetulle Armenian tasavallalle. Turkki valloitti kaupungin Turkin itsenäissyyssodan aikana vuonna 1920, jolloin Kâzım Karabekirin johtamat joukot saapuivat kaupunkiin. Karabekirin muistelmien mukaan hän jätti toteuttamatta ylemmiltä tahoilta tulleen määräyksen tuhota kaupungin rauniot. Kaupungin raunioita ei pitkään huollettu Armenian ja Turkin tulehtuneiden välien takia. Jotkin kirkoista ovat kärsineet myös huonosti suoritetuista entisöintitöistä. Vuonna 1996 World Monuments Fund luetteloi Anin yhdeksi kulttuuriperinnöllisesti merkittävistä vaarantuneista kohteista. Vuonna 2011 Turkin kulttuuri- ja turismiministeriö aloitti kaupungin ennallistustyöt ja vuonna 2012 Ani lisättiin ehdokkaaksi Unescon maailmanperintöluetteloon. Ani lisättiin maailmanperintöluetteloon vuonna 2016.


title: Etyylipyruvaatti

text: Etyylipyruvaatti (CHO) on etanolin ja palorypälehapon esteri. Yhdistettä voidaan käyttää muun muassa orgaanisen kemian synteeseissä.


title: Etyylipyruvaatti

text: Huoneenlämpötilassa etyylipyruvaatti on väritöntä nestettä. Se liukenee hieman veteen ja hyvin muun muassa etanoliin, dietyylieetteriin ja asetoniin.


title: Etyylipyruvaatti

text: Etyylipyruvaatilla on useita farmakologisia vaikutuksia. Sen on todettu muun muassa heikentävän elimistön hapetus- ja tulehdusstressiä, ehkäisevän riskiä verenvuotoshokkiin rotta- ja sikakokeissa, vähentävän vapaiden radikaalien määrää ja ylläpitää solujen ATP:n tuotantoa. Tarkkaa etyylipyruvaatin sytoprotektiivisen vaikutuksen mekanismia ei tunneta.


title: Etyylipyruvaatti

text: Etyylipyruvaattia voidaan valmistaa hapettamalla etyylilaktaattia kaliumpermanganaatilla. Muita tapoja ovat etyylimetakrylaatin hapetus otsonilla ja etanolin ja palorypälehapon välinen esteröintireaktio.


title: Etyylipyruvaatti

text: Etyylipyruvaattia voidaan käyttää muiden yhdisteiden kuten klotsolinaatin valmistukseen. Sitä voidaan käyttää myös elektroniikkateollisuudessa puhdistusaineena.


title: Panu Jansson

text: Panu Jansson on kaupunkimedia City-lehden päätoimittaja. Hän aloitti Cityssä vuonna 2011 verkon vastaavana toimittajana ja eteni päätoimittajaksi, kun vanhanmallinen, kaupungin jakelupisteissä jaeltu City-lehti lopetettiin syksyllä 2012. Jansson on yhdessä Cityn uuden omistajan Ilkka O. Lavaksen kanssa rakentanut Citystä digitaalista mediaa ja luotsannut kaupunkimediaa läpi mediamurroksen, joka on vaikuttanut lehden teon edellytyksiin myös Cityssä.


title: Panu Jansson

text: Jansson on ennen Cityä tehnyt toimittajan töitä Kauppalehdessä, Keskisuomalaisessa, Kymen Sanomissa, asiakaslehdissä sekä freelancerina. Hän on opiskellut journalistiikkaa Jyväskylän yliopistossa ja on tutkinnoltaan humanististen tieteiden kandi. Lisäksi hän on käynyt Taideteollisen Korkeakoulun Aikakauslehtijournalismin sivuaineohjelman.


title: Sporten

text: Sporten oli Helsingissä vuosina 1881–1895 ilmestynyt ruotsinkielinen urheilulehti.


title: Sporten

text: Alaotsikolla "Tidning för manlig idrott" ilmestynyt "Sporten" oli Suomen ensimmäinen urheilulehti. Ruotsinkieliselle sivistyneistölle tarkoitettu julkaisu keskittyi varsinkin metsästykseen, kalastukseen, purjehdukseen, voimisteluun ja hevosurheiluun. Tulosten ja suoritustapojen lisäksi "Sporten" esitteli kilpailuvälineitä sekä julkaisi kuvia ja ilmoituksia. Lehden toimittajina työskentelivät aluksi M. B. Mexmontan ja sittemmin Alexander Hintze, jota seurasi vuonna 1893 John Linsén. Levikki kohosi noin 800 kappaleeseen, mutta laski sitten nopeasti Linsénin vähennettyä metsästyksen ja purjehduksen osuutta. Aluksi kerran ja Linsénin aikana kahdesti kuukaudessa ilmestynyt lehti jouduttiin lopettamaan taloudellisista syistä keväällä 1895. Osasyynä sen vaikeuksiin oli ruotsalaisen "Tidning för idrott" -lehden leviäminen Suomeen.


title: Heikki Jutila

text: Heikki Jutila (30. lokakuuta 1857 Alavieska – 27. joulukuuta 1935 Alavieska) oli suomalainen maanviljelijä, kirkonisäntä ja kirkonrakentaja.


title: Heikki Jutila

text: Heikki Jutilan vanhemmat olivat Matti Antinpoika Jutila ja Liisa Antintytär Anttila. Hänen isänsä kuoli 1865 lavantautiin ja suurten nälkävuosien aikana hänen setänsä ja kaksi veljeään kuoli poltetautiin. Jutila itsekin sairastui mutta selvisi hengissä. Jutila oli naimisissa Reeta Antintyttären (1857–1949) kanssa.


title: Heikki Jutila

text: Heikki Jutila piti kotitaloaan Jutilaa yhdessä veljiensä Mikon ja Juhon kanssa kunnes seppänä toiminut Juho muutti pois ja Mikko ja Heikki jakoivat talon kahtia. Heikki Jutila piti talossaan aluksi kirjastoa ja Alavieskan säästöpankki toimi talossa 1905–1926. Heikki Jutila oli kirkkoväärtinä 40 vuoden ajan 1894–1935. Hänen aikanaan korjattiin Alavieskan kirkko 1908–1909 ja kun kirkko paloi salaman sytyttämässä tulipalossa 2. toukokuuta 1916 Heikki Jutila suunnitteli uuden tilapäisen kirkon yhdessä poikiensa Heikin ja Vilhon kanssa. Jutila valvoi ja johti myös tämän tilapäisen ""lautakirkoksi"" kutsutun kirkon rakennustöitä. Lautakirkko oli käytössä vuoteen 1948 saakka jolloin Alavieksaan valmistui uusi kirkko.


title: Prosecco

text: Prosecco on italialainen pääosin tai kokonaan Glera-rypäleestä valmistettu kuohu- tai valkoviini. Sitä tuotetaan laajalla alueella Koillis-Italian Venetossa (Bellunon, Padovan, Trevison, Vicenzan, Venetsian maakunnissa) sekä Friuli-Venezia Giulian alueella. "Prosecco DOC" -viinit ovat olleet laatuluokiteltuja ja nimisuojattuja viinejä vuodesta 2009. Tuotantoalue on kaikkiaan 233 neliökilometriä (vuonna 2017) ja vuotuinen tuotantomäärä noin 260 miljoonaa litraa (vuonna 2015). Prosecco DOC on italialaisista laatuviineistä (DOC tai DOCG) eniten tuotettu: sitä on viime vuosina tuotettu yli 200 miljoonaa litraa, kun toiseksi tuotetuimman, Montepulciano d’Abruzzon tuotantomäärä on ollut alle 100 miljoonaa litraa.


title: Prosecco

text: Viinilajin nimi juontuu Triestessä sijaitsevasta Proseccon kylästä. Viini on parhaimmillaan joko kevyiden ruokien kanssa tai sellaisenaan. Viinin ominaisuuksia ovat kukkaisuus, kuplat ja jälkimaku. Hyvä prosecco on kukkaisen aromaattinen. Aromaattisuus säilyy juomassa nopean tankkikäymisen ansiosta.


title: Khaled al-Asaad

text: Khaled al-Asaad (1934–18. elokuuta 2015) oli syyrialainen arkeologi, joka tunnettiin etenkin työstään museoviraston johtajana Syyriassa sijaitsevassa Palmyran rauniokaupungissa. Ääri-islamilaisen Isis-järjestön taistelijat teloittivat hänet vuonna 2015.


title: Khaled al-Asaad

text: Al-Asaad syntyi Tadmurin kaupungissa Syyriassa, jonka kupeessa Palmyran rauniot sijaitsevat. Hän lähti kotikaupungistaan maan pääkaupunki Damaskokseen, jossa hän opiskeli historiaa ja opetustiedettä Damaskoksen yliopistossa. Al-Asaadilla ei ollut varsinaista arkeologin koulutusta, vaan hän oppi sittemmin siihen liittyvät taidot paikan päällä töissä. Vuonna 1963 al-Asaadista tuli museoviraston johtaja Palmyrassa ja hän toimi tehtävässään aina eläkkeelle siirtymiseensä saakka vuonna 2003. Al-asaadia kollegat kuvailivat al-Asaadia itseoppineeksi asiantuntijaksi, jota kiehtoi hänen kotikaupunkinsa historia. Hänen paikallisen tuntemuksensa takia monet Palmyran ulkomaalaisista tutkijoista työskentelivät hänen avullaan. Hänet tunnettiinkin myös lempinimellä "Mr. Palmyra". Al-Asaadilla oli myös tärkeä osa Palmyran luetteloinnissa osaksi Unescon maailmanperintöluetteloa. Monien muiden syyrialaisten vastaavissa asemissa toimineiden henkilöiden tapaan al-Asaad oli Syyrian Baath-puolueen jäsen. Hänen ei kuitenkaan tiedetä olleen hallinnon aktiivinen tukija. Hänen jäädessään eläkkeelle hänen toimintaansa Palmyrassa jatkoi hänen poikansa Walid.


title: Khaled al-Asaad

text: Ääri-islamilaisen Isis-järjestön uhatessa kaupunkia al-Asaad oli kieltäytynyt jättämästä Palmyraa uskoen, ettei järjestö uhkaisi vanhaa eläkkeelle jäänyttä virkamiestä. Ennen kuin Isis valtasi kaupungin, museon työntekijät olivat siirtäneet monia löydöksiä Syyrian turvallisemmille alueille. Joidenkin tietojen mukaan Isisin jäsenet yrittivät saada al-Asaadilta tietoonsa näiden esineiden piilopaikkoja ja hänet päätettiin teloittaa kun hän ei suostunut niitä paljastamaan. Al-Asaad oli kaksi kertaa Isisin pidättämänä, kunnes 18. elokuuta 2015 järjestön jäsenet raahasivat hänet julkiselle aukiolle ja mestasivat hänet.


title: FK Rudar Pljevlja

text: Fudbalski klub Rudar Pljevlja on jalkapalloseura Pljevljan kaupungista Pohjois-Montenegrosta. Seura pelaa Montenegron korkeimmalla sarjatasolla Montenegron jalkapalloliigassa. Montenegron mestaruuden seura on voittanut kahdesti: 2009–2010 ja 2014–2015. Montenegron cupin Pljevlja on voittanut kolmesti: 2006–2007, 2009–2010, 2010–2011.


title: FK Rudar Pljevlja

text: Pljevlja on osallistunut useana vuonna Euroopan sisäisiin jalkapalloturnauksiin. Ensimmäisen kerran se pelasi Eurooppa-liigan edeltäjässä UEFA Cupissa kaudella 2007–2008, jolloin se hävisi ensimmäisellä karsintakierroksella kyproslaiselle Omonialle kummatkin osaottelut 2–0. Pljevlja pääsi mestaruusvuotensa jälkeen pelaamaan Mestarien liigassa kaudella 2010–2011. Ensimmäisellä kierroksella montenegrolaiset voittivat sanmarinolaisen Tre Fiorin 7–1, mutta toisella kierroksella bulgarialainen Liteks Lovetš oli parempi maalein 5–0. Pljevlja pelasi jälleen Eurooppa–liigassa kaudella 2011–2012, mutta hävisi toisella kierroksella itävaltalaiselle Austria Wienille yhteismaalein 5–0. Kaudella 2012–2013 Pljevlja hävisi armenialaiselle Shirakille Eurooppa–liigan ensimmäisellä karsintakierroksella 2–1. Seuraavana kaudella Pljevlja voitti ensimmäisellä karsintakierroksella armenialaisen FC Mikan 2–1, mutta hävisi seuraavalla karsintakierroksella puolalaiselle Śląsk Wrocław 6–2. Voitettuaan Montenegron mestaruuden vuonna 2015 pääsi se jälleen seuraavalla kaudella Mestarien liigaan, jossa Pljevlja hävisi toisella karsintakierroksella azerbaidžanilaiselle Karabahille 1–0.


title: Väinö Valorinta

text: Väinö Valorinta (vuoteen 1906 Olander, 4. syyskuuta 1885 Hausjärvi – 13. heinäkuuta 1966) oli suomalainen kansakouluntarkastaja ja toimittaja.


title: Väinö Valorinta

text: Valorinnan vanhemmat olivat rakennusmestari Vihtori Olander ja Maria Gustaava Tilander. Hän valmistui kansakoulunopettajaksi 1909 ja toimi opettajana Janakkalassa, Hausjärvellä ja Hyvinkäällä 1909–1925 sekä oli Jyväskylän opettajaseminaarin piirustuksen ja käsitöiden vt. lehtorina 1911–1912. Valorinta oli sitten Kainuun piirin kansakouluntarkastajana 1926–1930 ja Jyväskylän piirin kansakouluntarkastajana vuodesta 1930 alkaen. Valorinta sai 1954 ylitarkastajan arvonimen.


title: Väinö Valorinta

text: Valorinta oli Työkoulu-lehden toimittajana 1914–1917, Riihimäen Sanomain toimittajana 1919, Hyvinkään Sanomain toimittajana 1925–1926 ja Sisä-Suomi-lehden vastaavana toimittajana 1931–1932. Hän toimi Jyväskylän sotilaspiirin esikunnan valistustoimiston päällikkönä sotavuosina ja oli Hyvinkään kauppalan valtuuston jäsenenä 1924–1926.


title: Väinö Valorinta

text: Valorinta oli naimisissa vuodesta 1913 Niini Marjatta Oksasen kanssa. Heidän poikansa oli tekniikan tohtori Veikko Valorinta (1918–2017) joka toimi Tampereen teknillisen opiston rehtorina 1966–1981.


title: Väinö Valorinta

text:
Nimellä "Väinö Valorinta":
Nimellä "Väinö Walorinta":


title: Long Road Out of Eden

text: 'Long Road Out of Eden on yhdysvaltalaisen rockyhtye Eaglesin seitsemäs ja samalla viimeinen studioalbumi, joka julkaistiin vuonna 2007. Albumia tehtiin yli kuusi vuotta ja se julkaistiin 27 vuotta yhtyeen edellisen "The Long Run" studioalbumin jälkeen. Se on myös yhtyeen ensimmäinen albumi ilman Don Felderiä, joka lähti vuonna 2001, ja Glenn Freyn viimeinen albumi ennen hänen kuolemaansa vuonna 2016.


title: Long Road Out of Eden

text: Albumi myi moninkertaista platinaa Australiassa, Tanskassa, Uudessa-Seelannissa, Britanniassa ja peräti seitsenkertaista platinaa Yhdysvalloissa. Albumi sai myös hyvän vastaanoton kriitikoilta.


title: Juho Rautanen

text: Juho Henrik Rautanen (s. 25. toukokuuta 1997 Mäntsälä) on suomalainen jääkiekkopuolustaja, joka pelaa SM-liigajoukkue Tapparassa.


title: Juho Rautanen

text: Rautanen on luonnehtinut olevansa pelityyliltään peruspuolustaja. Hän pitää itseään monipuolisena pelaajana, joka hoitaa ensisijaisesti puolustuspään, mutta pyrkii olemaan myös hyvä ja luova kiekollisestikin. Rautanen pitää vahvuutenaan kaksinkamppailuja kiekollisia pelaajia vastaan sekä luistelun, vaikkakin hän haluaa lisätä siihen nopeutta. Rautanen on maininnut kehityskohteikseen myös kiekollisen pelin ja pelirohkeuden. Hän pitää esikuvanaan Erik Karlssonia.


title: Juho Rautanen

text: Rautanen Mäntsälän Jää-Tiikerien kasvatti. Hän siirtyi 12-vuotiaana KJT:hen kaudeksi 2009–2010, jossa Rautasen pelipaikka vaihtui hyökkääjästä puolustajaksi. Kaudeksi 2011–2012 hän siirtyi Helsingin IFK:hon. Kaudella 2012–2013 Rautanen toimi seuran C-nuorten varakapteenina ja hän voitti kauden päätteeksi C-nuorten SM-pronssia. Kaudella 2013–2014 Rautanen kuului HIFK:n B-nuorten kapteenistoon. Kaudeksi 2015–2016 hän vaihtoi suuremman peliajan perässä HIFK:sta Jokereiden B-nuoriin.


title: Juho Rautanen

text: Huhtikuussa 2016 Rautanen teki Jokereiden kanssa kaksivuotisen KHL-sopimuksen. Hän teki KHL-debyyttinsä 6. syyskuuta 2016 vieraissa Traktor Tšeljabinskiä vastaan. Rautaselle aukesi paikka Jokereiden KHL-kokoonpanosta Artūrs Kuldan loukkaantumisen ja Rasmus Rissasen pelikiellon myötä. Hänet merkittiin joukkueen seitsemänneksi puolustajaksi. Rautanen sai ottelussa jääaikaa 6.59 minuuttia. Hän sai myös syöttöpisteen Joey Hishonin tekemään maaliin. Rautanen pelasi kauden aikana KHL:ssä varsin pienessä roolissa 21 runkosarja- ja neljä playoff-ottelua tehden yhden syöttöpisteen. Kauden 2016–2017 kynnyksellä Jokerit lainasi hänet Mestis-joukkue Kiekko-Vantaaseen, jossa Rautanen vietti reilut puolet kaudestaan tehden 23 runkosarjaottelussa tehot 3+7=10 ja kuudessa playoff-ottelussa yhden syöttöpisteen. Koska Jokerit oli nimennyt hänet ns. nuorten pelaajien listalle, Rautanen palasi joukkueen KHL-kauden päätyttyä Kiekko-Vantaan vahvuuteen. Hän voitti kauden päätteeksi Mestis-hopeaa.


title: Juho Rautanen

text: Toukokuussa 2017 Rautanen teki Jokereiden kanssa vuoden mittaisen ja kaksisuuntaisen jatkosopimuksen. Kaudella 2017–2018 hän pelasi edellisen kauden tapaan lähinnä Jokereiden ja Kiekko-Vantaan välillä. Rautanen sai Jokereissa tililleen 26 runkosarjaottelua tehden niissä kolme syöttöpistettä.


title: Juho Rautanen

text: Kaudeksi 2018–2019 Rautanen siirtyi kolmivuotisella sopimuksella SM-liigajoukkue Tapparaan. Hänen roolinsa jäi kuitenkin melko pieneksi ja Rautanen pelasi alkukaudella myös lainalla Mestis-joukkue Lempäälän Kisassa sekä KooKoon SM-liigajoukkueessa, jonne Tappara vuokrasi hänet alustavasti kuuden ottelun ajaksi paikkaamaan loukkaantumisia marraskuussa 2018. Rautanen jatkoi KooKoossa ottelukohtaisella sopimuksella vielä myös joulukuussa. Hän teki pääsarjauransa ensimmäisen maalin 8. joulukuuta 2018 ylivoimalla Turun Palloseuraa vastaan.


title: Juho Rautanen

text: Rautanen pelasi alle 20-vuotiaiden MM-kilpailuissa vuonna 2017. Hän putosi viimeisten joukossa alle 18-vuotiaiden MM-joukkueesta vuoden 2015 turnaukseen.


title: Juho Rautanen

text: Rautanen valmistui ylioppilaaksi Mäkelänrinteen lukiosta keväällä 2017.


title: Gibanica

text: Gibanica on serbialainen leivonnainen, joka on suosittu laajalti Balkanin alueella. Gibanicat ovat Filo-taikinasta valmistettuja juustolla täytettyjä kääröjä. Gibanicat voivat olla suolaisia tai makeita, yksinkertaisia tai hyvinkin juhlallisia rakenteeltaan.


title: Gibanica

text: Ensimmäiset havainnot sanasta "gibanica" ovat 1600-luvulta. Tuolloin sitä käytettiin suku- tai lempinimenä. Filologi ja kielitieteilijä Vuk Stefanović Karadžić lisäsi sanan gìbanica/гѝбаница laatimaansa serbian sanakirjaan vuonna 1818. Karadžić matkusteli laajalti Balkanilla ja keräsi havaintojaan serbialaisesta kulttuurista ja tavoista.


title: Gibanica

text: Toisen maailmansodan aikana serbialaiset Četnikit valmistivat maanviljelijöiltä saamistaan raaka-aineista "Četnikkien gibanicoja". Jugoslavian partisaanien komentajan Josip Broz Titon ja Četnikkien johtajan Draža Mihailovićin tavatessa Ravna Gorassa vuonna 1941, he nauttivat muun muassa gibanicoja.


Chicagon roomalaiskatolinen arkkihiippakunta (, ) on katolisen kirkon hiippakunta Yhdysvalloissa. Se on perustettu 28. marraskuuta 1843 ja siitä on erotettu Quincyn, Peorian, Rockfordin ja Jolietin hiippakunnat. Seurakuntia oli 356 vuonna 2013. Pyhän nimen katedraali on hiippakunnan pääkirkko.


title: Moritz Böhringer

text: Moritz Böhringer (s. 16. lokakuuta 1993 Stuttgart, Saksa) on saksalainen amerikkalaisen jalkapallon pelaaja, joka oletettavasti edustaa kaudella 2016 NFL-seura Minnesota Vikingsia. Böhringer on ensimmäinen NFL-liigaan varattu pelaaja, joka on pelannut ainoastaan Euroopassa ennen varatuksi tulemistaan. Pelipaikaltaan Böhringer on laitahyökkääjä.


title: Moritz Böhringer

text: Böhringer pelasi juniorina jalkapalloa, mutta vaihtoi 17-vuotiaana amerikkalaiseen jalkapalloon nähtyään koostevideoita NFL:stä. Hän liittyi Saksan läheisen Crailsheim Titansin juniorijoukkueeseen, ja pelasi Titansissa Saksan neljännellä sarjatasolla Oberligassa kaudet 2013 ja 2014. Böhringer siirtyi maan pääsarjaan GFL-liigan Schwäbisch Hall Unicornsiin kaudeksi 2015, ja voitti kauden päätteeksi vuoden tulokkaan palkinnon.


title: Star Trek Beyond

text: Star Trek Beyond on vuonna 2016 ensi-iltansa saanut Justin Linin ohjaama tieteiselokuva. Se on Star Trek -saagan 13. elokuva ja jatkoa vuonna 2013 julkaistulle "Star Trek Into Darkness" -elokuvalle.


title: Star Trek Beyond

text: James T. Kirkin johtama USS Enterprisen miehistö joutuu tuntemattoman vihollisen hyökkäyksen kohteeksi, jonka seurauksena he joutuvat taistelemaan selviytymisestään uudella oudolla planeetalla.


title: Star Trek Beyond

text: Elokuvan kuvaukset alkoivat 25. kesäkuuta 2015 Kanadan Vancouverissa ja Squamishissa.


title: Englannin mestaruussarjan kausi 2015–2016

text: Englannin Mestaruussarjan kausi 2015–2016 on englantilaisen seurajalkapalloilun toiseksi korkeimman sarjatason Mestaruussarjan 12. kausi. Kausi alkoi 7. elokuuta 2015 päättyi 7. toukokuuta 2016.


text:
Sijoituksen määrittäminen: 1) Pisteet; 2) Maaliero; 3) Tehdyt maalit.
(M) Mestari; (N) Noussut; (O) Nousukarsinnan voittanut; (P) Pudonnut.


title: HŠK Zrinjski Mostar

text: Hrvatski športski klub Zrinjski Mostar on bosniahertsegovinalainen jalkapalloseura Mostarin kaupungista. Se pelaa maansa korkeimmalla sarjatasolla Bosnia ja Hertsegovinan Valioliigassa. Se on osa Zrinjski Mostar -urheiluseuraa. Mostar on voittanut maansa mestaruuden kolmasti: 2004–05, 2008–09 ja 2013–14. Seura on pelannut usealla kaudella Euroopan sisäissä kilpailuissa, mutta ei ole koskaan päässyt karsintakierroksia pidemmälle.


title: Ivana Maksimović

text: Ivana Maksimović (s. 2. toukokuuta 1990 Belgrad, Jugoslavia, nyk. Serbia) on serbialainen ampuja ja olympiamitalisti. Hän saavutti hopeaa olympiakisoissa 2012 Lontoossa 50 metrin asentokilpailusta. Samoissa kisoissa Maksimović oli 10 metrin ilmakiväärissä sijalla 37.


title: Ivana Maksimović

text: Hänen isänsä on ammunan olympiavoittaja ja viisinkertainen MM-mitalisti Goran Maksimović.


title: Edvin Hämäläinen

text: Edvin Hämäläinen (31. tammikuuta 1877 Jyväskylä – 1948) oli suomalainen kansakoulunopettaja, suojeluskuntajärjestön palveluksessa ollut everstiluutnantti, taidemaalari ja toimittaja.


title: Edvin Hämäläinen

text: Hämäläisen vanhemmat olivat vaskiseppä Matti Hämäläinen ja Eeva Lovisa Manninen. Hän kävi neljä luokkaa Jyväskylän lyseota ja valmistui vuonna 1902 kansakoulunopettajaksi Jyväskylän opettajaseminaarista. Hän opiskeli kuvataidetta Suomen Taideyhdistyksen piirustuskoulussa vuosina 1902 ja 1906. Hämäläinen sai vaikutteita seminaarissa lehtorina toimineelta arkkitehti Yrjö Blomstedtilta. Hän otti osaa Jyväskylän Seminaarin museon perustamiseen ja museon kokoelmien keruuseen ja järjestämiseen.


title: Edvin Hämäläinen

text: Hämäläinen oli kansakoulunopettajana Luhangassa 1903–1904, Virolahdella 1904–1914 ja Jyväskylässä 1914–1918. Hän opetti Jyväskylässä järjestetyillä piirustuskursseilla 1909 sekä piirustus- ja käsityökursseilla 1911–1912. Hän oli myös Blomstedtin sijaisena piirustuksen ja käsityön opettajana Jyväskylän lyseossa ja opettajaseminaarissa. Lisäksi Hämäläinen oli toimittajana Kotitaide- ja Sana ja Miekka -lehdissä.


title: Edvin Hämäläinen

text: Hämäläinen maalasi muun muassa maisema-akvarelleja Toivakan erämaista.


title: Edvin Hämäläinen

text: Hämäläinen palveli vuosina 1895–1897 vapaaehtoisena Hämeenlinnan tarkk’ampujapataljoonassa. Hän osallistui vuonna 1917 suojeluskuntien perustamiseen Keski-Suomessa ja oli sisällissodan puhjetessa upseerina Jyväskylän suojeluskuntapiirin esikunnassa. Sodan aikana hänet siirrettiin Karjalan II rykmentin XI pataljoonaan, jonka mukana hän osallistui Hannilan ja Viipurin taisteluihin. Hämäläinen toimi Jyväskylän suojeluskuntapiirin päällikkönä 1919–1932. Hänen sotilasarvonsa oli vuonna 1928 majuri.


title: Edvin Hämäläinen

text: Edvin Hämäläisen poika oli arkkitehti Aulis E. Hämäläinen.


title: Sai Jinhua

text: Sai Jinhua (1874–1936) oli yksi kuuluisimmista kiinalaisista kurtisaaneista. Sain vaiheikkaan uran aikana hänellä oli suhteita useisiin korkea arvoisiin kiinalaisiin virkamiehiin ja väitetysti myös ulkomaalaisia joukkoja Bokserikapinan aikana komentaneeseen Alfred Walderseen kanssa. Sain ura innoitti useita näytelmäkirjailijoita, mutta Sai itse kuoli lopulta köyhänä ja oopiumiriippuvaisena.


title: Sai Jinhua

text: Sai Jinhuasta tehtyjen lukuisten fiktiivisten tarinoiden takia totuuden ja legendan erottaminen hänen elämänsä vaiheiden aikana on vaikeaa. Hän syntyi Suzhoussa köyhään kauppiasperheeseen ja aloitti uransa prostituoituna jo varhaisessa teini-iässä. Töihin hänet houkutteli perheen sukulainen keinona perheen taloustilanteen parantamiseksi. 12-vuotiaana hänestä tuli häntä paljon vanhemman diplomaatti Hong Junin kolmas jalkavaimo. Hongin mukana Sai oleskeli kolme vuotta Euroopassa, jossa hän matkusti Berlinin ja Pietarin välillä synnyttäen tänä aikana tyttären. Kun Hong kuoli vuonna 1893 Hongin perhe karkotti Sain, joka joutui jättämään tyttärensä Hongin suvulle palaten sittemmin vanhan ammattinsa pariin käyttäen nimeä Cao Meng. Käyttäen hyväksi Hongin kanssa asuessaan luomiaan suhteita korkea arvoisiin virkamiehiin Saista tuli yksi Kiinan suosituimmista kurtisaaneista ja hän työskenteli Pekingissä, Shanghaissa ja Tianjinissa.


title: Sai Jinhua

text: Bokserikapinan aikana vuonna 1900 Sai pakeni Tianjinista Pekingiin, jossa hänellä oli väitetysti suhde kapinaa kukistamaan lähetettyjen ulkomaalaisten joukkojen komentaja Alfred Walderseen kanssa. Väitetysti hänellä oli myös merkittävä osa avun tuomisessa Pekingin asukkaille ja sittemmissä rauhanneuvotteluissa. Näihin aikoihin Sai pyöritti myös prostituoitujen rinkiä ja vuonna 1905 hänet pidätettiin sen jälkeen, kun yksi hänen työläisistään teki itsemurhan. Sain väitettiin ajaneen työntekijänsä tähän tekoon. Sai karkotettiin Suzhouhun ja vuosien 1906 ja 1922 välillä hän avioitui ja erosi kaksi kertaa. Myöhemmän elämänsä aikana Saista tuli oopiumiriippuvainen ja hän eli äärimmäisessä köyhyydessä ainoana tulonlähteenään eräät vanhat lahjoittajat ja journalistit, joille hän myi tarinoitaan. Sai kuoli Pekingissä vuonna 1936.


title: Sai Jinhua

text: Vaiheikkaan uransa takia Sain tarina kiinnosti niin Kiinassa kuin ulkomaillakin. Qing-dynastian ja tasavallan ajan kiinalaisia näytelmäkirjailijoita Sain tarina kiinnosti helppona tapana nostattaa nostalgisia tunteita menneen keisarillisen ajan kurtisaanikulttuurista ja toisaalta kuvata Kiinan ja lännen kulttuurien yhteenotosta ja Kiinan muuttuvista sukupuolirooleista.


title: Fernando de Herrera

text: Fernando de Herrera,"el divino" eli 'jumalainen', (noin 1534 Sevilla, Espanja – 1597), oli Espanjan suuruudenaikainen runoilija ja oppinut, joka kirjoitti Petrarcan tyylisiä rakkaussonetteja. Tiedot hänestä ovat pääasiassa peräisin Francisco Pachecon teoksesta "Libro de descripción de verdaderos retratos de illustres y memorables varones" (1599 'Kuuluisien ja muistettavien miesten muotokuvien kuvauksia').


title: Fernando de Herrera

text: Herreran runosta "Laulu Lepanton taistelusta" on julkaistu ote Otto Mannisen suomennoksena teoksessa "Maailmankirjallisuuden kultainen kirja 7: Espanjan ja Portugalin kirjallisuuden kultainen kirja".


title: Nolan Patrick

text: Nolan Patrick (s. 19. syyskuuta 1998 Winnipeg, Manitoba, Kanada) on kanadalainen jääkiekkoilija, joka edustaa NHL-Liigassa pelaavaa Philadelphia Flyersia. Flyers varasi hänet toisena pelaajana vuonna .


title: Ernesti Suolahti

text: Karl Edvard Ernst (Ernesti) Suolahti, sukunimi aik. "Palander" (24. lokakuuta 1873 Helsinki – 17. lokakuuta 1947 Hämeenlinna) oli suomalainen lyseon lehtori ja suojeluskuntajärjestön palveluksessa ollut everstiluutnantti.


title: Ernesti Suolahti

text: Suolahden vanhemmat olivat lehtori Edvard Wilhelm Palander ja Ottilia Aurora Kockström. Hän pääsi ylioppilaaksi 1894 Hämeenlinnan lyseosta ja valmistui vuonna 1896 voimistelunopettajaksi.


title: Ernesti Suolahti

text: Suolahti oli Hämeenlinnan klassillisen lyseon voimistelun ym. aineiden kollegana ja lehtorina 1898–1919 ja Hämeenlinnan suomalaisen yhteiskoulun opettajana 1919–1924. Suolahti toimi Etelä-Hämeen suojeluskuntapiirin päällikkönä 1919–1932. Hän suoritti aktiiviupseerin tutkinnon 1927 ja sai everstiluutnantin arvon 1931.


title: Ernesti Suolahti

text: Suolahti oli naimisissa vuodesta 1903 Aino Heleniuksen kanssa.


title: Cotton gin

text: Cotton gin on puuvillan siementen erotuskone, jolle sen keksijä Eli Whitney sai patentin vuonna 1794. Tällä keksinnöllä oli suuri merkitys Yhdysvaltojen Etelävaltioiden kehitykseen 1800-luvulla, koska se mahdollisti Amerikassa menestyvän lyhytkuituisen puuvillan taloudellisen puhdistuksen. Tämän seurauksena Yhdysvallat nousi 1800-luvulla maailman suurimmaksi puuvillan tuottajaksi. Jo viljelmillä tehtävässä puhdistuksessa puuvillakuitu erotetaan kodista ja siemenistä. Siemeniä voi olla lyhytkuituisessa lajissa kolme kiloa yhtä puuvillakiloa kohden.


title: Cotton gin

text: Puhdistustyövaihetta kutsutaan myös loukutuksesi ja konetta on kutsuttu "puuvillaloukuksi". "Cotton gin" mekanisoi tämän raakapumpulia tuottavan työvaiheen. Puhdistuksen jälkeen raakapumpuli paalataan kuljetusta varten. Puuvillakehräämössä paalit avataan, puuvilla puhdistetaan raastinkoneessa ja sitten se karstataan kuitujen saamiseksi saman suuntaiseksi ennen kehruuta.


title: Myrkytystietokeskus

text: Myrkytystietokeskus on valtakunnallinen toimija, joka vuodesta 2015 lähtien on kuulunut hallinnollisesti HUS:n sisällä HYKS Akuuttiin . Myrkytystietokeskus sijaitsee Helsingissä Meilahden sairaala-alueen vieressä, Tukholmankadun varrella. Keskus palvelee koko maata puhelimitse. Neuvontaa annetaan yleisölle ja terveydenhuollon ammattihenkilöstölle. Lisäksi keskus toimii tarvittaessa tietolähteenä viranomaisille ja tiedotusvälineille. Myrkytystietokeskuksessa ei hoideta potilaita eikä tehdä myrkkymäärityksiä.


title: Myrkytystietokeskus

text: Myrkytystietokeskuksen toiminta käynnistyi syksyllä 1961 Helsingin yliopistollisen keskussairaalan lastenklinikalla. Päärahoittajana toimi 1961–1974 Mannerheimin Lastensuojeluliitto. Myrkytystietokeskuksen rahoituksesta siirtyi vuoden 1970 alusta Helsingin yliopistolliselle keskussairaalalle (HYKS), joka sai valtiolta täyden korvauksen Myrkytystietokeskukseen perustetuista viroista. Valtio rahoitti Myrkytystietokeskusta vuoteen 1983, minkä jälkeen rahoitusvastuu siirrettiin HYKSin kunnille. Keskus toimi tällöin HYKSin kliinisen farmakologian osana sekä Laboratoriodiagnostiikan tulosyksikössä 1984–1992. Nykyisin rahoitusvastuu on jaettu maan kaikille sairaanhoitopiireille. Ne kattavat keskuksen käyttökustannukset alueeseensa kuuluvan väestön lukumäärän suhteessa.


title: Myrkytystietokeskus

text:
Myrkytystietokeskus vastaa kaikkina viikonpäivinä, ympäri vuorokauden äkillisten myrkytysten ehkäisyyn ja hoitoon liittyviin kysymyksiin.
Puheluihin vastaa ensisijaisesti tehtävään erikoiskoulutettu farmaseutti, virka-aikaan tarvittaessa myös lääkäri. Työvuorossa on puhelinpalvelussa kaksi farmaseuttia, yö- ja viikonloppuvuoroissa yksi.


title: Myrkytystietokeskus

text: Myrkytystietokeskuksen tehtäviin kuuluu äkillisten myrkytysten hoidossa tarvittavan kliinisen toksikologian tiedon hankkiminen, käsittely ja välittäminen eteenpäin ovat Myrkytystietokeskuksen toiminnan perusta. Tärkeimmät tiedon lähteet ovat tietokannat, kirjat ja lehtisarjat, alan kansainväliset kokoukset ja omasta toiminnasta kertyvä tieto. Saatu tieto arvioidaan ja muokataan omiin tiedostoihin, jotka muodostavat puheluihin vastaamisen perustan. Keskuksen henkilökunta huolehtii puheluihin vastaamisen lisäksi sähköisen tietokannan (n. 1 300 hoitokorttia) ja varajärjestelmänä toimivan ja vanhojen aineiden tietoja sisältävän paperikorttitiedoston (sisältää n. 40 000 korttia) ylläpidosta ja täydentämisestä. Suomen Myrkytystietokeskus tekee yhteistyötä muiden Pohjoismaiden sekä Viron vastaavien laitosten kanssa.


title: Steven Santini

text: Steven Michael Santini (s. 7. maaliskuuta 1995 Mahopac, New York, Yhdysvallat) on yhdysvaltalainen jääkiekkopuolustaja, joka pelaa NHL-joukkue New Jersey Devilsin organisaatiossa. "The Sports Forecaster" -sivuston mukaan hänellä on optimaalinen koko NHL-tasolle. Santini pelaa myös varsin röyhkeästi ja hän pelaa hyvää kahden suunnan peliä. Santinin hyökkäyspään taidot eivät kuitenkaan riitä kovin suureen rooliin NHL-tasolla. Hän laukoo oikealta.


title: Steven Santini

text: Santini pelasi juniorina kauden 2009–2010 EmJHL-junioriliigaa Brewster Bulldogsissa ja kauden 2010–2011 EJHL-junioriliigaa New York Apple Coressa. OHL-joukkue Peterborough Petes varasi hänet 104. pelaajana kesällä 2011, mutta Santini ei kuitenkaan koskaan siirtynyt CHL:ään pelatakseen Yhdysvaltain yliopistosarjoissa. Hän vietti vuodet 2011–2013 Yhdysvaltain maajoukkueen kehitysohjelman mukana pelaten mm. USHL-junioriliigaa. Santini pelasi kaudella 2012–2013 myös CCM/USA Hockey All-American Prospects Gamessa.


title: Steven Santini

text: New Jersey Devils varasi Santinin toisella kierroksella 42. pelaajana . Vuosina 2013–2016 hän pelasi Boston Collegen yliopistojoukkueessa. "Freshman"-kaudellaan 2013–2014 Santini voitti joukkueen kanssa Hockey Eastin runkosarjan ja hänet valittiin kauden päätteeksi sarjan tulokkaiden tähdistökentälliseen. Santinin toinen yliopistokausi 2014–2015 jäi vain 22 ottelun mittaiseksi neljän ottelun jälkeen tulleen rannevamman vuoksi. Kaudella 2015–2016 hän nousi BC:n varakapteeniksi ja Santini valittiin kauden päätteeksi Hockey Eastin parhaaksi puolustavaksi puolustajaksi.


title: Steven Santini

text: Huhtikuussa 2016 Santini teki kolmivuotisen tulokassopimuksen New Jersey Devilsin kanssa. Hän siirtyi seuran NHL-vahvuuteen heti sopimuksen tehtyään. Santini teki NHL-debyyttinsä runkosarjan 2015–2016 päätöskierroksella 9. huhtikuuta 2016 Toronto Maple Leafsia vastaan. Hän sai ottelussa jääaikaa 14.35 minuuttia. Santini keräsi myös yhden kahden minuutin jäähyn väkivaltaisuudesta. Syksyn 2016 harjoitusleirin päätteeksi hänet lähetettiin AHL-joukkue Albany Devilsin vahvuuteen, mutta Santini nostettiin heti seuraavana päivänä kuitenkin takaisin NHL:ään, josta hänet ennen ensimmäistäkään ottelua lähetettiin pian takaisin farmiin. Santini pelasi kauden aikana AHL:ssä 20 runkosarja- ja neljä playoff-ottelua tehden yhteensä neljä syöttöpistettä. Hän pelasi kauden ensimmäisen NHL-ottelunsa tammikuussa 2017. Santini pelasi lopulta lähes koko kevätkauden New Jerseyssä tehden 38 runkosarjaottelussa tehot 2+5=7. Hän teki NHL-uransa avausmaalin 12. tammikuuta 2017 vieraissa Edmonton Oilersia vastaan.


title: Steven Santini

text: Santini edusti Yhdysvaltoja MM-kilpailuissa vuonna 2016. Hän pelasi myös alle 20-vuotiaiden MM-kilpailuissa vuonna 2014. Vuoden 2015 turnaus Santinilta jäi väliin rannevamman vuoksi. Hän pelasi myös alle 18-vuotiaiden MM-kilpailuissa vuonna 2013, jolloin Santini voitti hopeaa. Hän voitti Yhdysvaltain sisäisen tehotilaston lukemalla +8, valittiin turnauksen parhaaksi puolustajaksi sekä joukkueensa yhdeksi kolmesta parhaasta pelaajasta.


title: Steven Santini

text: Santini pelasi myös World U-17 Hockey Challengessa vuonna 2012, jolloin hän voitti hopeaa.


title: Steven Santini

text: Santinin isä Steve Sr. on entinen Mainen yliopistokiekkoilija.


title: Kovaydin.NET

text: Kovaydin.NET (ent. Kovaydin Vastarinta) on suomalainen hardcore techno ja breakcore musiikkiin keskittynyt levy-yhtiö, verkkosivusto ja tapahtumien järjestäjä. Kovaydin.NET keskittyy erityisesti hardcore techno musiikin ja alakulttuurin underground muotoihin. Kovaydin.NETin internet-kommuuni on toiminut vuodesta 2005 ja julkaissut suomalaisten artistien musiikkia. Alussa sivuilla julkaistiin irtobiisejä, mutta vuodesta 2009 alkaen Kovaydin.NETistä tuli internet levy-yhtiö, joka julkaisee ilmaista musiikkia Creative Commons-lisenssillä. Kovaydin.NET on järjestänyt tapahtumia eri puolilla Suomea vuodesta 2007 alkaen.


title: Politico

text: Politico voi tarkoittaa seuraavia:


title: Politico (Eurooppa)

text: Politico on paperilehtenä ja verkkojulkaisuna Politico.eu Brysselissä pääpaikkaansa pitävä lehti. Verkkojulkaisu aloitti toimintansa 21. huhtikuuta 2015. Sen päätoimittaja on Matthew Kaminski. Lehti käsittelee Eurooppaan ja Euroopan unioniin liittyviä aiheita. Sillä on Brysselin, Berliinin, Lontoon ja Pariisin toimituksissa 50 toimittajaa, joista 40 on Brysselissä. Se käsittele samoja aiheita kuin Financial Times, jota se pitää kilpailijanaan joskin EU-asioissa itseään myötäsukaisempana.


title: Politico (Eurooppa)

text: Politicon perusti yhdessä saksalaisen Axel Springer -konsernin kanssa yhdysvaltalainen Robert L. Allbittron, joka perusti vuonna 2007 yhdysvaltalaisen Politicon.


title: Uljas (urheilulehti)

text: Uljas oli Helsingissä vuosina 1886–1887 ilmestynyt urheilulehti.


title: Uljas (urheilulehti)

text: Alaotsikolla "Urheuden ja reippauden edustaja" ilmestynyt "Uljas" oli ensimmäinen suomenkielinen urheilulehti, tosin sanaa "urheilu" ei tuolloin vielä käytetty. Sen julkaisija ja toimittaja Onni Ruuth näki urheilussa varsinkin nuorison terveyden kohentajan. Ruotsinkielisen "Sportenin" tavoin lehti keskittyi metsästykseen, purjehdukseen, soutuun, voimisteluun ja talviurheiluun sekä esitteli tunnettujen urheilijoiden elämäkertoja. Kerran kuukaudessa ilmestynyt lehti sai ensimmäisenä vuonnaan lähes 800 tilaajaa, mutta sen jälkeen määrä laski alle 500:n. "Uljas" lakkasi avustajien puutteeseen, toimittajan kiireisiin ja levikin vähäisyyteen. Urheilun edistäjäksi lupautui tuolloin sanomalehti "Uusi Suometar".


title: Jim Marrs

text: Jim Marrs (5. joulukuuta 1943 – 2. elokuuta 2017) oli yhdysvaltalainen toimittaja ja kirjailija. Hän on kirjoittanut menestyskirjoja ja artikkeleja salaliittoteorioista.


title: Jim Marrs

text: Marrs oli esillä John F. Kennedyn murhan jälkipuinnissa ja hänen kirjansa "Crossfire: The Plot that Killed Kennedy" oli yhtenä lähteenä Oliver Stonen vuoden 1991 elokuvan "JFK – avoin tapaus" käsikirjoitukseen.


title: Billy McKinlay

text: Billy McKinlay (s. 22. huhtikuuta 1969) on skotlantilainen jalkapallovalmentaja ja entinen keskikenttäpelaaja.


title: Billy McKinlay

text: McKinley pelasi juniorivuotensa Hamilton Thistlesta, josta siirtyi Dundee Unitedin organisaatioon. Hän nousi edustusjoukkueeseen kaudella 1986/87. Hän pelasi vuonna 1988 Skotlannin cupin loppuottelussa, jonka Dundee United hävisi Celticille 2–1. McKinlay nousi seuraavina vuosina Unitedin keskeisten pelaajien joukkoon ja edusti seuraa kaikkiaan 270 ottelussa. Dundee putosi liigasta kauden 1994/95 jälkeen ja McKinlay siirtyi tammikuussa 1996 Blackburn Roversiin.


title: Billy McKinlay

text: Blackburnissa McKinlay sai mukavasti vastuuta Ray Harfordin ja Roy Hodgsonin alaisuudessa, mutta putosi penkille Brian Kiddin tultua seuran peräsimeen kaudella 1998/99. Hän siirtyi lainalle Leicester Cityyn lokakuussa 2000, muttei pelannut otteluakaan ja siirtyi heti marraskuussa Bradfordiin. Peliaikaa ei oikein irronnut ja McKinlay jätti Bradfordin kauden jälkeen pelaten lyhyesti Prestonissa ja Clydebankissa, kunnes palasi elokuussa 2002 Leicesteriin. Hän edusti seuraa kaksi kautta, joista jälkimmäisen Leicester pelasi Valioliigassa. Kesällä 2004 hän siirtyi Fulhamiin, jossa lopetti pelaajauransa 36-vuotiaana vuonna 2005.


title: Billy McKinlay

text: Maajoukkuetasolla McKinlay edusti Skotlantia 29 A-maaottelussa. Hän oli mukana Skotlannin miehistössä EM-kisoissa 1996 ja MM-kisoissa 1998 pelaten yhden ottelun kummassakin turnauksessa.


title: Billy McKinlay

text: Valmennusuransa McKinlay aloitti Fulhamissa, jossa toimi jo kaudella 2004/05 apuvalmentajana U21-joukkueessa. Helmikuussa 2006 hänestä tuli U21-joukkueen päävalmentaja ja Lawrie Sanchezin saatua potkut edustusmiehistön peräsimestä joulukuussa 2007 McKinlay toimi muutaman päivän ajan päävalmentajana. Tämän jälkeen hän toimi kykyjenetsijänä ja U21-joukkueen valmentajana, kunnes nousi helmikuussa 2012 Martin Jolin apuvalmentajaksi Fulhamin edustusjoukkueeseen. Jolin saatua potkut joulukuussa 2013 myös McKinlay jätti Fulhamin. McKinlay oli helmikuussa 2012 aloittanut Michael O’Neillin apuvalmentajana Pohjois-Irlannin maajoukkueessa ja jatkoi tehtävässään Fulhamista lähtönsä jälkeen.


title: Billy McKinlay

text: Syyskuussa 2014 McKinlaysta tuli Watfordin apuvalmentaja. Óscarin jätettyä päävalmentajan tehtävät yllättäen vain muutama päivä nimityksensä jälkeen McKinlay nousi Watfordin päävalmentajaksi. Hän jätti samalla tehtävänsä maajoukkueen apuvalmentajana. Pesti Watfordissa jäi hyvin lyhyeksi, sillä hän ennätti valmentaa seuraa vain kahdessa ottelussa, kunnes seura korvasi hänet Slaviša Jokanovićilla.


title: Billy McKinlay

text: Marraskuussa 2014 McKinlay jatkoi uraansa David Moyesin apuvalmentajana Real Sociedadissa. He johdattivat baskiseuran liigassa sijalle 12 kauden päätteeksi. Peliesitykset eivät tyydyttäneet seurajohtoa, ja valmennustiimi sai potkut seurasta marraskuussa 2015.


title: Billy McKinlay

text: Marraskuun lopussa 2015 McKinlay teki kaksivuotisen sopimuksen Norjan Tippeligaenissa pelaavan Stabækin kanssa. Kausi sujui skotin alaisuudessa mollivoittoisesti ja edelliskauden kolmonen vajosi liigan putoamiskamppailuun. Lopulta seura ja McKinlay purkivat sopimuksensa heinäkuun alussa 2016, kun Stabæk oli hävinnyt Eurooppa-liigan karsinnoissa walesilaiselle Connah's Quay Nomadsille.


title: Billy McKinlay

text: Norjasta McKinlay palasi Brittein saarille ja työskenteli Sunderlandin organisaatiossa pelaajatarkkailijana. Lokakuussa 2017 hän nousi seuran apuvalmentajaksi sairastuneen Glynn Snodinin tilalle. Marraskuussa 2017 hän toimi yhden tappioon päättyneen ottelun ajan Sunderlandin päävalmentajana, kunnes siirtyi David Moyesin apuvalmentajaksi West Ham Unitediin. Moyes valmennustiimeineen luotsasi West Hamin Valioliigassa sijalle 13, mutta seurajohto ei jatkanut heidän sopimustaan kauden jälkeen.


title: Scream (televisiosarja)

text: Scream on yhdysvaltalainen kauhusarja, jonka ovat luoneet Kevin Williamson ja Wes Craven. Sarjaa alettiin esittää MTV-kanavalla 30. kesäkuuta 2015. Suomessa ja useissa muissa maissa sarja on nähtävillä myös Netflixissä. "Scream" on samannimisen elokuvasarjan televisioon tehty uusintaversio.


title: Scream (televisiosarja)

text: "Scream" -kauhuelokuviin perustuvaa tv-sarjaa alettiin suunnitella vuonna 2012. Pilottijakson ohjaajana puhuttiin olevan Wes Craven, alkuperäisten "Scream" -elokuvien ohjaaja. Cravenista tulikin yksi sarjan vastaavista tuottajista. Sarjaa oli tarkoitus alkaa esittää jo vuonna 2014, mutta tv- ensi-ilta siirtyi kesään 2015. Sarja on kuvattu Louisianassa.


title: Scream (televisiosarja)

text: Sarjan ensimmäinen traileri esitettiin vuoden 2015 MTV Movie Awardseissa.


title: Scream (televisiosarja)

text: Sarjan pääroolia tarjottiin aluksi Bella Thornelle, mutta tämä kieltäytyi tarjouksesta koska suosi pienempää roolia. Thorne esiintyy sarjassa Drew Barrymoren kuuluisan "Scream"-elokuvakohtauksen uusintaversiossa.


title: Scream (televisiosarja)

text: George Washington -lukiossa leviää nettikiusaamistapaus, ja videon salaa kuvannut tyttö murhataan raa'asti. Tapaus tuo esille 20 vuotta vanhan murhien sarjan, jonka tekijä ammuttiin läheiseen Wren-järveen. Tarinan keskiössä on ryhmä haavoittuvaisia teinejä, jotka joutuvat sadistisen sarjamurhaajan uhan alle. Emma Duval saa tekijältä pelottavia puheluita, jotka vihjaavat perhesalaisuuksista. Myös Emman poikaystävällä ja tämän parhaalla kaverilla on likainen salaisuus, ystävättärellä taas on salasuhde opettajaan. Entinen paras ystäväkin salailee jotain ja sarjamurhista intoileva nörttikaveri luo villejä teorioita silpojan henkilöllisyydestä. Murhien sarja tuntuu jatkuvan, eikä pienessä Lakewoodin kaupungissa ole enää kukaan turvassa.


title: FK Sileks

text: FK Sileks () on jalkapalloseura Kratovon kaupungista. Se pelaa Makedonian korkemmailla sarjatasolla Makedonian 1. liigassa.


title: FK Sileks

text: Sileks voitti 1990-luvulla mestaruuden kolmesti peräkkäin vuosina 1995–1998. Makedonian cupin seura on voittanut 1994 ja 1997, sekä ennen itsenäistymistä 1989 ja 1990.


title: Juutinen

text: Juutinen on suomalainen sukunimi, joka on muun maussa seuraavilla henkilöillä:


title: EDHEC Business School

text: EDHEC Business School on eurooppalainen kauppakorkeakoulu, joka toimii Pariisissa, Lontoossa, Lillessä, Nizzassa, ja Singaporessa. EDHEC perustettiin Ranskassa vuonna 1906.


title: EDHEC Business School

text: Vuonna 2015 EDHEC oli kahdeskymmenesviides Financial Timesin Euroopan kauppakorkeakoulujen rankinglistalla. EDHEC MBA ohjelma löytyy globaalin vertailun sijalta 84.


title: EDHEC Business School

text: EDHEC on kansainvälinen kolmoisakkreditointi (AMBA, EQUIS ja AACSB). Koulun merkittäviin alumneihin lukeutuvat muun muassa Delphine Arnault (Deputy CEO Louis Vuitton) ja Jean-Jacques Goldman (ranskalainen laulaja-lauluntekijä ja tuottaja).


title: Dušan Borković

text: Dušan Borković (; s. 16. syyskuuta 1984 Pančevo, Serbian ST) on serbialainen kilpa-autoilija.


title: Dušan Borković

text: Borković aloitti uransa kartingissa vuonna 1994. Hän voitti Jugoslavian kartingmestaruuden kuudesti peräkkäin vuosina 1995–2000. Vuonna 2002 Borković siirtyi koppiautoihin, ja ajoi kuuden vuoden ajan Serbian kansallista mestaruussarjaa.


title: Dušan Borković

text: Vuosina 2010–2012 Borković kilpaili ylämäkiajossa sekä kotimaassaan että FIA:n EM-sarjassa. Voitettuaan Euroopan-mestaruuden kaudella 2012, hän siirtyi seuraavaksi kaudeksi takaisin rata-autoiluun ja ETCC-sarjaan.


title: Dušan Borković

text: Kaudella 2014 Borkovićista tuli ensimmäinen serbialainen kuljettaja WTCC-sarjassa. Hän ajoi Campos Racing -tallin Chevrolet Cruzella. Borković ylsi Japanin osakilpailun toisessa lähdössä Suzukassa toiseksi, saavuttaen uransa ensimmäisen WTCC-palkintokorokesijoituksen.


title: Dušan Borković

text: Borkovićin oli tarkoitus osallistua sarjaan myös kaudella 2015, mutta vetäytyi ensimmäisen kilpailuviikonlipun jälkeen. Hän palasi takaisin ETCC-sarjaan, ja voitti lopulta viisi lähtöä sekä luokkansa mestaruuden. Kaudella 2016 Borković kilpailee TCR International Seriesissä.


title: Piotrków Trybunalski

text: Piotrków Trybunalski on kaupunki Łódźin voivodikunnassa Puolassa. Kaupungin asukasluku oli 75 608 vuonna 2015. Ikean suuri jakelukeskus sijaitsee kaupungin lähistöllä.


title: FK Borac Banja Luka

text: Fudbalski klub Borac Banja Luka () on bosniahertsegovinalainen jalkapalloseura Banja Lukan kaupungista. Se pelaa maansa korkeimmalla sarjatasolla Bosnia ja Hertsegovinan Valioliigassa.


title: FK Borac Banja Luka

text: Borac on voittanut mestaruuden kertaalleen kaudella 2010–2011. Bosnia ja Hertsegovinan cupin se on voittanut myös kerran vuonna 2010, ja ennen maan itsenäistymistä Jugoslavian cupin vuonna 1988.


title: FK Borac Banja Luka

text: Borac Banja Luka on selviytynyt useampana vuonna Euroopan sisäisiin turnauksiin. Mestarien liigassa se on esiintynyt kerran. Tämä tapahtui kaudella 2011–2012, jolloin seura hävisi toisella karsintakierroksella israelilaiselle Maccabi Haifalle yhteismaalein 7–4.


title: Isoluoto

text: Isoluoto tarkoittaa jotakin seuraavista:


title: Nikola Jokić

text: Nikola Jokić (s. 19. helmikuuta 1995 Sombor, Jugoslavian liittotasavalta) on serbialainen koripalloilija, pelipaikaltaan sentteri. Hän edustaa NBA-liigassa pelaavaa Denver Nuggetsia.


title: Nikola Jokić

text: Jokić valittiin Adrianmeren liigan arvokkaimmaksi pelaajaksi kaudella 2014–2015. Kauden jälkeen hän allekirjoitti neljän vuoden sopimuksen hänet toisella kierroksella vuonna varanneen Denver Nuggetsin kanssa.


title: Nikola Jokić

text: Tulokaskaudellaan Jokić pelasi yhteensä 80 runkosarjaottelua, ja oli aloitusviisikossa 55 kertaa.


title: Pero Antić

text: Pero Antić (; s. 29. heinäkuuta 1982 Skopje, Makedonian ST) on makedonialainen koripalloilija, pelipaikaltaan iso laitahyökkääjä tai sentteri. Hän edustaa Turkin pääsarjassa pelaavaa Fenerbahçea.


title: Pero Antić

text: Antić on NBA-historian ensimmäinen makedonialainen pelaaja. Hän pelasi Atlanta Hawksissa kahden kauden ajan 2013–2015.


title: Pero Antić

text: Antićin ammattilaisura alkoi vuonna 1999 kotimaansa pääsarjan KK Rabotničkissa. Sieltä hän siirtyi vuonna 2001 AEK Ateenaan, ja edusti vuoteen 2013 mennessä useita Euroopan huippuseuroja.


title: Pero Antić

text: Antić allekirjoitti heinäkuussa 2013 kaksivuotisen sopimuksen NBA-seura Atlanta Hawksin kanssa. Hän pelasi kahden kauden aikana yhteensä 113 runkosarjaottelua ja lisäksi 22 pudotuspeliottelua. Antićista tuli samalla myös ensimmäinen makedonialainen NBA-pelaaja.


title: Pero Antić

text: Kesäkuussa 2015 Antić teki 2+1-vuotisen sopimuksen turkkilaisen Fenerbahçen kanssa.


title: Pero Antić

text: Huhtikuussa 2015 Antić ja Thabo Sefolosha pidätettiin hetkeksi manhattanilaisen yökerhon ulkopuolella, missä Chris Copelandia oli puukotettu aiemmin. Heitä syytettiin muun muassa kieltäytymisestä poistua rikospaikalta. Antićiin kohdistuneista syytteistä luovuttiin myöhemmin, ja tämä haki jopa 25 miljoonan dollarin vahingonkorvauksia.


title: Pero Antić

text: Antić oli Makedonian avainpelaajia sekä kapteeni vuoden 2011 EM-kilpailuissa, joissa maa sijoittui sensaatiomaisesti neljänneksi.


title: Pero Antić

text: Antić toimi kapteenina myös vuoden 2013 EM-kilpailuissa, joissa Makedonian taival päättyi alkulohkoon. Antić ilmoitti kisojen jälkeen lopettavansa maajoukkueuransa.


title: Sulfeeni

text: Sulfeeni (CHSO) eli tioformaldehydi-S,S-dioksidi on orgaaninen yhdiste ja yksinkertaisin niin kutsutuista sulfeeneista. Yhdiste esiintyy reaktiivisena välivaiheena eräissä kemiallisissa reaktioissa


title: Sulfeeni

text: Sulfeeni itsessään on hyvin reaktiivinen ja huoneenlämpötilassa epästabiili yhdiste. Se muun muassa muodostaa sulfonaattiestereitä reagoidessaan alkoholien kanssa. Sulfeeni on hyvin elektrofiilinen ja nukleofiilit kuten alkoholien hydroksyyliryhmän happi reagoi elektrofiilisen rikin kanssa additioreaktiolla. Tässä reaktiossa muodostuu karbanioni, joka vastaanottaa hapelta protonin ja muodostaa sulfonaattiesterin. Sulfeeni reagoi myös useilla sykloadditiorektioilla esimerkiksi 1,3-dipolaarisella sykloadditiolla.


title: Sulfeeni

text: Sulfeenia muodostuu kuumennettaessa metaanisulfonyylikloridia emäksen kuten trietyyliamiinin läsnä ollessa. Toinen tapa on cesiumfluoridin ja 1-(trimetyylisilyyli)metaanisulfonyylikloridin välinen reaktio.


title: Aleksander Knavs

text: Aleksander Knavs (s. 5. joulukuuta 1975 Maribor, Slovenian ST, Jugoslavian SLT) on slovenialainen uransa lopettanut jalkapalloilija. Pelipaikaltaan hän oli keskuspuolustaja.


title: Aleksander Knavs

text: Knavs aloitti uransa miesten tasolla Olimpijassa kaudella 1993–1994. Hän voitti seurassa Slovenian-mestaruuden kausina 1993–1994 ja 1994–1995 sekä Slovenian cupin kaudella 1995–1996. Knavs edusti seuraa yhteensä 69 pääsarjaottelussa, kunnes siirtyi Itävallan Bundesliigassa pelanneeseen Tirol Innsbruckiin kesällä 1997. Hän pelasi seurassa neljä kautta ja 123 liigaottelua voittaen mestaruuden kausina 1999–2000 sekä 2000–2001. Tämän jälkeen Knavs siirtyi neljäksi kaudeksi Saksan Bundesliigaan, jossa hän edusti ensin 1. FC Kaiserslauternia kolmen kauden ajan 2001–2004 ja sitten VfL Bochumia kauden 2004–2005. Knavs pelasi 1. FC Kaiserslauternissa 64 ja VfL Bochumissa 26 liigaottelua. Ammattilaisuransa Knavs päätti itävaltalaisessa Red Bull Salzburgissa, jossa hän pelasi 28 Bundesliiga-ottelua kaudella 2005–2006 ja kaksi liigaottelua kaudella 2007–2008. Mestaruuskaudella 2006–2007 Knavs ei pelannut ainuttakaan sarjaottelua.


title: Aleksander Knavs

text: Slovenian maajoukkueessa Knavs pelasi vuosina 1998–2006 yhteensä 65 A-maaottelua ja teki niissä kolme maalia.


title: Aggressiivinen ilmanäytteenotto

text:
Aggressiivinen ilmanäytteenotto on näytteenottotapa, jossa pinnoille laskeutuneita pienhiukkasia nostetaan uudelleen ilmaan näytteenottotapahtumaa varten. Menetelmässä voidaan nostaa hiukkaset esimerkiksi lehtipuhaltimella ja pitämään ilmassa hitailla tuulettimilla. Yhdysvaltain ympäristönsuojeluvirasto on suositellut aggressiivista ilmanäytteenottoa vuodesta 1985 asbestitöiden laadunvarmistuksessa.
Aggressiivista ilmanäytteenottoa on myös käytetty pernaruttokirjeiden yhteydessä vuodesta 2001. Menetelmällä on haluttu seurata jälkien siivouksen onnistumista. Aggressiiviseen menetelmään siirryttiin sen jälkeen, kun huomattiin että pernaruttobakteerin ("Bacillus anthracis") itiöillä oli taipumus siirtyä laskeutumisensa jälkeen takaisin ilmaan erilaisilta pinnoilta.


title: Aggressiivinen ilmanäytteenotto

text: Tarkat kontaminoitumisen mittarit ovat tärkeitä, jotta tilankäyttöön liittyviä riskejä voidaan arvioida luotettavasti otettaessa saastuneita tiloja uudelleen käyttöön. Olemassa olevat pintanäytteenottomenetelmät eivät sovellu kaikkiin tilanteisiin ja käytössä olevien menetelmien toimivuus vaihtelee. Ilmassa olevia pitoisuuksia ei voida päätellä pintanäytteiden avulla. Pintanäytteistä poiketen aggressiivinen näytteenottomenetelmä mittaa paremmin altistumisriskiä hengityksen kautta.


title: Aviogenex

text: Aviogenex (Serbian kyrillinen kirjaimisto: Авиогенекс; IATA: JJ, ICAO: AGX) oli serbialainen tilauslentoyhtiö. Sen solmukohta oli Belgradin Nikola Teslan lentoasema. Ennen Jugoslavian hajoamista se oli maan suurin tilauslentoyhtiö. 1980-luvun lopussa se kuljetti yli puoli miljoonaa matkustajaa vuodessa.


title: Aviogenex

text: Aviogenex perustettiin 21. toukokuuta 1968. Se lensi ensimmäisen lentonsa 30. huhtikuuta 1969 Belgradista Düsseldorfiin Tupolev Tu-134 -koneella.


title: Aviogenex

text: Vuonna 1990 yhtiö kuljetti 633 932 matkustajaa 10 lentokoneella (5 Boeing 737-200, 5 Boeing 727), joille kertyi 17 000 lentotuntia. Vuodesta 1991 eteenpäin Aviogenex keskittyi leasing-toimintaan. Se aloitti uudelleen lennot omalla nimellään vuonna 2010 käyttäen Boeing 737-200Adv -konetta.


title: Aviogenex

text: Helmikuussa 2015 ilmoitettiin, että Aviogenex lopettaa toimintansa ja likvidoidaan, koska yhtiölle ei löytynyt sijoittajia. Yhtiön ainoa Boeing 737-200Adv huutokaupattiin toukokuussa, ja yhtiön toiminta loppui.


title: Aviogenex

text: Toiminnan loppuvuosina Aviogenexillä oli laivastossaan vain yksi lentokone, Boeing 737-200Adv. Toimintansa aikana Aviogenex käytti seuraavia koneita:


title: Peetu Mäkinen

text: Peetu Mäkinen (s. 19. elokuuta 1995) on suomalainen lentopalloilija. Rovaniemeltä kotoisin oleva Mäkinen on edustanut suurimman osan pelaajaurastaan kotikaupunkinsa seuroja, ensiksi Napapiirin Pallokettuja ja sittemmin Perungan Poikia. Uransa ensimmäisen kauden miesten lentopalloliigassa hän pelasi kaudella 2014-15. Mäkinen solmi VaLePan kanssa 2-vuotisen sopimuksen vuonna 2016.


title: Peetu Mäkinen

text: Peetu Mäkisen kasvattajaseura on Napapiirin Palloketut. NaPan riveissä hän voitti junioreissa C- ja A-nuorten Suomen mestaruuden sekä B-nuorten SM-hopeaa. Hänet valittiin kahdesti ikäluokkansa SM-finaalien tähdistökentälliseen ja kerran finaaliturnauksen parhaimmaksi pelaajaksi. Mäkinen edusti ikäluokkansa maajoukkuetta Meksikon MM-kisoissa vuonna 2013. Suomi oli kisoissa 11. Lukiovuodet Mäkinen harjoitteli Lapin urheiluakatemian riveissä ja opiskeli Ounasvaaran lukiossa. Mäkinen kirjoitti ylioppilaaksi vuonna 2014.


title: Peetu Mäkinen

text: Avauskautensa lentopallon Mestaruusliigassa Mäkinen pelasi kaudella 2014-15. Tätä aiemmin hän oli pelannut kauden verran NaPan riveissä lentopallon 1-sarjassa. Toisella liigakaudellaan Mäkinen valittiin tammikuun tähdistökentällisen toiseksi yleispelaajaksi. Runkosarjan pistepörssissä hän oli 14.


title: Peetu Mäkinen

text: Mäkinen valittiin miesten lentopallomaajoukkueryhmään keväällä 2016. Hän lunasti niin sanotun viikon tulokasleirin myötä paikan myös lopulliseen, kesän 2016 Maailmanliigassa pelanneeseen ryhmään. Toukokuussa 2016 julkistettiin Mäkisen 2-vuotinen sopimus sastamalalaisen VaLePan kanssa.


title: Peetu Mäkinen

text: Peetu Mäkinen on toisen polven lentopalloilija. Hänen isänsä Vesa muistetaan 1980-luvulta tulisieluisena Oulun Kiskon keskimiehenä. Peetun isoveli Ossi on pelannut niin ikään Mestaruusliigassa. Pikkuveli Jere debytoi liigakentillä kaudella 2015-16.


title: Berio

text: Berio voi viitata seuraaviin:


title: Giovanni

text: Giovanni (lausutaan "džovanni") on italialainen miehen etunimi, Johannes-nimen vastine. Varsin yleinen on myös nimiyhdistelmä "Giovanni Batista", joka viittaa Johannes Kastajaan.


title: Giovanni

text: Luettelon henkilöt ovat italialaisia, ellei toisin mainita.


Jääkiekon Mestarien liigan kausi 2016–2017 alkoi 16. elokuuta 2016. Mestarien liigaan osallistui 48 joukkuetta 13:sta eri maasta. Hallitsevana mestarina kauteen lähti ruotsalainen Frölunda HC.


title: Jääkiekon Mestarien liigan kausi 2016–2017

text: Mestarien liigan voitti Frölunda HC, jolle mestaruus oli historiansa toinen. Loppuottelussa joukkue voitti tšekkiläisen HC Sparta Prahan jatkoajalla maalein 4–3.


text: Huomio:


text: Pudotuspeleihin eteni jokaisen lohko kaksi parasta. Pudotuspeleissä lohkojen voittajat kohtasivat lohkojen toiseksi sijoittuneet. Pudotuspeliparit arvottiin alkulohkojen päätyttyä.


title: Daniel Sundgren

text: Daniel Andreas Sundgren (s. 22. marraskuuta 1990) on ruotsalainen jalkapalloilija, joka edustaa Allsvenskanissa pelaavaa AIK Fotbollia. Pelipaikaltaan oikeajalkainen Sundgren on oikea laitapuolustaja.


title: Daniel Sundgren

text: Sundgren on AIK:n kasvatti. Hän siirtyi seurasta vuonna 2009 Superettanin Väsby Unitediin. Sundgren pelasi seuran paidassa kolmen kauden aikana 44 ottelua Superettanissa ja 1. divisioonassa onnistuen maalinteossa viisi kertaa. Hän kävi myös lainalla Akropolis IF:ssä ja Arameiska-Syrianska IF:ssä. Kaudeksi 2012 Sundgren siirtyi Superettanin Degerfors IF:ään. Hän pelasi seuran paidassa neljän kauden aikana 110 ottelua onnistuen maalinteossa seitsemän kertaa. Kaudeksi 2016 Sundgren siirtyi Allsvenskanin AIK Fotbolliin. Hän teki pääsarjadebyyttinsä huhtikuussa 2016.


title: Daniel Sundgren

text: Sundgrenin isä on Vammalassa syntynyt ja Ruotsin jalkapallomaajoukkueessa pelannut Gary Sundgren. Sundgren voi siis näin edustaa aikuisten maajoukkuetasolla myös Suomea. Maajoukkueen päävalmentaja Hans Backe kertoi toukokuussa 2016 pyrkivänsä saamaan Sundgrenille edustusoikeuden.


title: Markus Svensson

text: Markus "Mackan" Svensson (s. 9. heinäkuuta 1984 Kalmar, Ruotsi) on ruotsalainen jääkiekkomaalivahti, joka edustaa KHL:ssä pelaavaa HK Spartak Moskovaa.


title: Markus Svensson

text: Svensson on Kalmar HC:n kasvatti. Hän siirtyi kaudeksi 2001–2002 Allsvenskanissa pelanneeseen IK Oskarshamniin, jossa ei kuitenkaan kauden aikana päässyt pelaamaan. Seuraavalla kaudella hän pelasi kuudessa ottelussa. Svensson pelasi Oskarshamnissa vielä kauden 2003–2004 ajan, jonka jälkeen siirtyi Ruotsin kolmanneksi korkeimmalle sarjatasolle Division 1:een, jossa hän edusti Mariestad BoIS HC:ta.


title: Markus Svensson

text: Svensson pelasi Mariestadissa kahden kauden aikana yhteensä 57 runkosarjaottelua. Jälkimmäisen kauden päätteeksi hän pelasi myös seitsemän karsintapeliä. Hänellä oli divisioonan paras torjuntaprosentti kauden 2005–2006 aikana.


title: Markus Svensson

text: Division 1:ssä pelatun onnistuneen kauden jälkeen Svensson palasi Allsvenskaniin Oskarshamnin joukkueeseen. Hän onnistui vakiinnuttamaan paikkansa joukkueessa torjuessaan ensimmäisellä kaudella 2006–2007 34 runkosarjaottelussa torjuntaprosentilla 91,5. Kaudella 2007–2008 Svensson pelasi 20 ottelua torjuntaprosentilla 90,9.


title: Markus Svensson

text: Kahden Oskarshamnissa pelatun kauden jälkeen Svensson jätti joukkueen ja siirtyi Malmö Redhawksin organisaatioon. Ensimmäisellä kaudella hän pelasi 13 ottelua Allsvenskanissa sekä yli-ikäisenä kuusi ottelua Malmön juniorijoukkueessa. Toisella kaudellaan, 2009-2010, Svensson vakiinnutti paikkansa Malmön ykkösmaalivahtina torjuen 47 runkosarjaottelussa torjuntaprosentilla 91,1. Kauden 2010–2011 aikana hän pelasi 46 ottelua 91,0 torjuntaprosentilla.


title: Markus Svensson

text: Svensson sai kaudeksi 2011–2012 sopimuksen korkeimmalla sarjatasolla SHL:ssä pelanneeseen AIK:hon. Hän pelasi SHL:ssä 11 runkosarjaottelua. Hän kävi kauden aikana lainasopimuksilla pelaamassa myös Allsvenskanissa Oskarshamnin sekä Almtuna IS:n joukkueissa, joissa pelasi yhteensä 11 peliä. Seuraavalla kaudella, 2012–2013, Svensson vakiinnutti paikkansa Skellefteån SHL-kokoonpanossa. Hän torjui kauden aikana 27 runkosarjaottelussa sekä kolmessa pudotuspeliottelussa. Skellefteå eteni kauden päätteeksi Ruotsin mestaruuteen. Kaudella 2013–2014 Svensson pelasi 34 runkosarjaottelua torjuntaprosentilla 91,9. Lisäksi hän oli pudotuspeleissä joukkueen pelaavana maalivahtina 14 ottelussa, joissa muodostui torjuntaprosentti 94,3. Joukkue voitti toisen peräkkäisen Ruotsin mestaruuden.


title: Markus Svensson

text: Svensson teki maaliskuussa 2014 Skellefteån kanssa kaksivuotisen jatkosopimuksen. Hän torjui kaudella 2014–2015 30 runkosarjaottelua torjuntaprosentilla 92,0. Hänellä oli sarjan paras päästettyjen maalien keskiarvo, 1.87. Svensson pelasi 15 pudotuspeliottelua Skellefteån edetessä sarjahopeaan asti.


title: Markus Svensson

text: Svensson pääsi kauden jälkeen pelaamaan yhden Euro Hockey Tour -ottelun Ruotsin maajoukkueessa, jota hänet valittiin edustamaan myös maailmanmestaruuskilpailuihin. Hän oli kuitenkin turnauksessa Ruotsin kolmas maalivahti, eikä pelannut yhtäkään ottelua.


title: Markus Svensson

text: Kaudella 2015–2016 Svensson valittiin SHL:n parhaaksi maalivahdiksi hänen pelattuaan 36 runkosarjaottelua torjuntaprosentilla 92,2 ja päästettyjen maalien keskiarvolla 1.84. Lisäksi hän pelasi 12 pudotuspeliottelua Skellefteån edetessä jälleen finaaliin. Joukkue kuitenkin jäi toisen kerran peräkkäin hopealle.


title: Gimpon kansainvälinen lentoasema

text: Gimpon kansainvälinen lentoasema (koreaksi 김포국제공항) sijaitsee Soulissa, Etelä-Koreassa. Se oli vuonna 2015 Korean kolmanneksi suurin lentoasema.


title: Gimpon kansainvälinen lentoasema

text: Gimpon kansainvälistä lentoasemaa rakennettiin vuosina 1939–1942.


title: Gimpon kansainvälinen lentoasema

text: Gimpolla oli merkittävä rooli Korean sodassa.


title: Kuluttajabarometri

text: Kuluttajabarometri on Tilastokeskuksen kuukausittain puhelimitse toteutettama kulutusta koskeva haastattelututkimus. Se mittaa kuluttajien mielikuvia ja odotuksia oman taloutensa ja Suomen talouden kehityksestä, kotitalouksien suunnitelmia tehdä isompia ostoksia, säästää ja ottaa lainaa sekä kotitalouksien sijoituskohteiden ja nykyaikaisten laitteiden yleisyyttä. Joka kuukaudelle valitaan eri vastaajat.


title: Kuluttajabarometri

text: Ensimmäinen tutkimus tehtiin Suomessa vuonna 1987. EU-komissio on ollut mukana vuodesta 1995 ja nykyisin tärkeimmät kysymykset ovat samoja kaikkialla Euroopan unionissa. Komissio osallistuu barometrin rahoitukseen.


title: Kuluttajabarometri

text: Kuluttajabarometrin pohjalta laaditaan kuluttajien luottamusindikaattori. Tutkimuksen tulosten on havaittu vastaavan hyvin todellisia muutoksia bruttokansantuotteessa, yksityisessä kulutuksessa ja lainanotossa, työttömyydessä sekä inflaatiossa.


title: Antonio Reguero

text: Antonio Reguero Chapinal (s. 4. heinäkuuta 1982 Madrid) on espanjalainen jalkapallomaalivahti, joka edustaa Veikkausliigassa pelaavaa Rovaniemen Palloseuraa.


title: Antonio Reguero

text: Reguero on Real Madridin kasvatti. Hän pelasi kuitenkin ainoastaan seuran C-joukkueessa, josta hän siirtyi vuonna 2003 Villarrealin B-joukkueeseen. Vuodet 2004–2005 Reguero edusti Orihuelaa ja vuodet 2005–2007 Alicantea. Vuosina 2007–2008 hän pelasi Mazarrónissa ja vuonna 2008 lisäksi myös UD Lanzarotessa. Kauden 2009–2010 Reguero pelasi Segunda División B:n Racing Ferrolissa ja vuodet 2010–2012 saman sarjan CF Gandíassa.


title: Antonio Reguero

text: Kaudeksi 2012–2013 Reguero siirtyi Skotlannin valioliigan Invernessiin. Hän pelasi seurassa kauden aikana 23 ottelua. Kauden 2013–2014 Reguero vietti saman sarjan Kilmarnockissa jääden kuitenkin ilman peliaikaa. Kaudeksi 2014–2015 Reguero vaihtoi jälleen seuraa Skotlannin valioliigassa, nyt hän siirtyi Ross Countyyn, jossa hän pelasi kauden aikana 16 ottelua. Heinäkuussa 2015 Reguero siirtyi Skotlannin mestaruussarjan Hibernianiin, jossa hän ei kuitenkaan pelannut yhdessäkään ottelussa.


title: Antonio Reguero

text: Toukokuussa 2016 Reguero siirtyi Suomen Veikkausliigan Rovaniemen Palloseuraan.


title: Ahmadu Séku

text: Ahmadu Séku (k. 1898, tunnettu myös nimillä Ahmadu Sefu, Ahmadu ibn Umar Tal) oli Toucouleurin kuningaskunnan perustajan Umar Talin poika ja kuningaskunnan viimeinen hallitsija. Hänen valtakaudellaan Ranska valtasi Toucouleurin alueet osaksi omaa siirtomaaimperiumiaan. Séku kuoli syrjäytettynä Sokoton valtakunnassa.


title: Ahmadu Séku

text: Ahmadu Sékun äiti oli hausaorja ja hänen isänsä Umar Tal oli perustanut Toucouleurin kuningaskunnan Senegal- ja Nigerjokien yläjuoksulle 1850-luvun loppupuolella. Umar Tallin valtakaudella maata ravistelivat useat kapinat ja Umar kuoli yrittäessään kukistaa yhtä näistä Macinassa vuonna 1864. Ahmadu oli yksi Umarin 50:tä lapsesta ja peri isänsä aseman katkeran valtataistelun jälkeen. Kuningaskunnan sisäiset ongelmat jatkuivat Ahmadun valtakaudella ja 1870-luvulla Ranskan laajeneva siirtomaaimperiumi muodostui myös uhaksi. Vuonna 1887 Ahmadu ja Ranska muodostivat väliaikaisen liiton Toucouleurin ja Ranskan yhteisiä vihollisia vastaan, mutta kahden vuoden jälkeen Ranska alkoi ottaa haltuunsa Toucouleurin entisiä alueita liittäen ne Ranskan Länsi-Afrikkaan. Ahmadu teki vastarintaa, mutta ylivoimaiset ranskalaiset kukistivat hänen joukkonsa vuoteen 1893 mennessä. Ahmadu vietti tämän jälkeen jonkin aikaa siirtyen paikasta toiseen, asettuen lopulta äitinsä kotimaahan Sokoton valtakuntaan, jossa hän kuoli vuonna 1898.


title: Turøyn helikopterionnettomuus

text: Turøyn helikopterionnettomuus tapahtui 29. huhtikuuta 2016, kun öljylautalta matkustajia mantereelle kuljettanut Airbus H225 Super Puma -helikopteri syöksyi Pohjanmereen Turøyn saaren lähistöllä Norjassa. Onnettomuudessa kuolivat kaikki kopterissa olleet 13 ihmistä. Tutkijoiden mukaan onnettomuus johtui teknisestä viasta.


title: 2MASS J0523-1403

text: 2MASS J0523-1403 on hyvin pienimassainen punainen kääpiö noin 40 valovuoden päässä Maasta. Se sijaitsee eteläisessä Jäniksen tähdistössä. Sillä on hyvin heikko magnitudi 21,05 ja sillä on alhainen efektiivinen lämpötila 2074 K. Se näkyy ensisijaisesti suurilla kaukoputkilla, jotka ovat herkkiä infrapunavalolle. 2MASS J0523-1403 oli ensimmäinen kerran havaittu osana Micron All-Sky Survey (2MASS) tutkimuksessa.


title: 2MASS J0523-1403

text: 2MASS J0523-1403 kirkkaus on 0,000126 "L", massa <0,08"M", säde 0,086 "R", efektiivinen lämpötila on 2074 K. Nämä arvot ovat tällä hetkellä pienimmät tunnetut pääsarjan tähdellä. Se on spektriluokassa L2.5 ja V-K väri-indeksi arvolla 9.42. Havainnot Hubble-avaruusteleskooppin kanssa eivät ole havainneet kiertolaista yli 0,15 kulmasekunnissa. Satunnaista radioaallonpituudella tapahtuvaa säteilyä havaittiin VLA:ssa vuonna 2004. H-alfa (vety-alfa) säteilyä on myös havaittu ja sitä pidetään merkkinä kromosfäärisestä toiminnasta.


title: 2MASS J0523-1403

text: RECONS ryhmän jäsenet ovat tunnistaneet - 2MASS J0523-1403 edustavan pienimpiä mahdollisia tähtiä. Sen pieni säde on lähellä paikallista minimiä säde-kirkkaus ja säde-lämpötilan mallien mukaan. Tämä paikallisen minimin on ennustettu tapahtuvan vedyn fuusion raja-arvojen kohdalla, johtuen säde-massa-suhteiden erosta tähtien ja ruskeiden kääpiöiden välillä. Toisin kuin tähdet, ruskeiden kääpiöiden säde pienenee kun massa kasvaa, koska niiden ytimiä tukee degeneraatio paine. Kun massa kasvaa yhä suurempi osa ruskeasta kääpiöstä tiivistyy aiheuttaen säteen kutistumisen kun massa kasvaa.


title: Eino Parikka

text: Eino Alfred Parikka (18. huhtikuuta 1904 Viipuri – 24. marraskuuta 1973 Kouvola) oli suomalainen filosofian maisteri, opettaja ja toimittaja.


title: Eino Parikka

text: Parikan vanhemmat olivat talonomistaja Juho Parikka ja Elsa Ahlfors. Hän pääsi ylioppilaaksi 1922 ja valmistui Helsingin yliopistosta filosofian kandidaatiksi 1928 sekä maisteriksi 1932. Parikka toimi aluksi Kristiinankaupungissa historian ja suomenkielen opettajana ja sen jälkeen hän oli Lahden kansanopiston ja kansankorkeakoulun apulaisjohtajana ennen siirtymistään lehtialalle.


title: Eino Parikka

text: Parikka oli vuosina 1934–1939 Karjalan kansalaisliiton Itä-Karjalan sihteerinä ja samalla järjestön julkaiseman "Karjala–Inkeri"-lehden päätoimittajana. Sen jälkeen hän oli Viipurissa ilmestyneen "Karjala"-lehden toimitussihteerinä ja virkaatekevänä päätoimittajana 1937–1945. Tämän jälkeen hän oli päätoimittajana ja avustajana eri aikakauslehdissä ja nuorisojulkaisuissa sekä toimi kokoomuspuolueen sanomapalvelun toimituspäällikkönä 1947–1950. Parikka oli "Nuori Voima" -lehden päätoimittajana 1944–1945, "Valojuova"-lehden päätoimittajana 1945–1946, "Valvoja"-lehden toimitussihteerinä 1947–1951, Oikeistolehdet ry:n toimittajana 1950-1953 sekä "Uusi Suomi" -lehden artikkelitoimittajana 1953–1956. Viimeksi hän oli Helsingissä Kulosaaren yhteiskoulun suomen kielen opettajana 1957–1963.


title: Eino Parikka

text: Parikka oli Suomen Sanomalehtimiesten Liiton varapuheenjohtaja 1951–1957, Pohjola-Nordenin keskushallituksen jäsen 1953–1956 ja Viipurin Suomalaisen Kirjallisuusseuran puheenjohtaja vuodesta 1966. Parikka oli myös Yleisradion tietokilpailuohjelma Viisasten kerhon jäsen numero 2 vuosina 1945–1972.


title: Eino Parikka

text: Eino Parikka oli naimisissa vuodesta 1934 Maire Siiri Teirilän kanssa.


title: Englannin Valioliigan kausi 2016–2017

text: Englannin Valioliigan kausi 2016–2017 oli englantilaisen seurajalkapalloilun korkeimman sarjatason Valioliigan 25. kausi. Kausi alkoi 13. elokuuta 2016 ja se päättyi 21. toukokuuta 2017. Leicester City lähti kauteen hallitsevana mestarina.


title: Englannin Valioliigan kausi 2016–2017

text: Lähde: Premier League


title: Igor Štimac

text: Igor Štimac (s. 6. syyskuuta 1967 Metković) on kroatialainen jalkapalloilija, pelipaikaltaan keskuspuolustaja. Aktiiviuransa jälkeen hän on toiminut jalkapallovalmentajana. Hän kuului pronssia saaneeseen Kroatian joukkueeseen MM-kilpailuissa 1998.


title: Igor Štimac

text: Štimac pelasi Hajduk Splitin joukkueessa Jugoslavian ykkösliigassa kausilla 1985–1991 ja Kroatian pääsarjassa 1992–1993. Kausilla 1986–1988 hän pelasi lisäksi Dynamo Vinkovcissa. Hän voitti Hajdukissa Jugoslavian cupin 1991, Kroatian-mestaruuden 1992 ja Kroatian cupin 1993.


title: Igor Štimac

text: Štimac edusti espanjalaista Cádizia kaudet 1992–1994. Seuraavat kaksi kautta hän pelasi Hajduk Splitissä voittaen Kroatian liiga- ja cupmestaruuden 1995. Hän edusti englantilaisia Derbyä 1995–1999 ja West Hamia 1999–2001 ennen kuin palasi Hajduk Splitiin viimeiseksi pelikaudekseen 2001–2002.


title: Igor Štimac

text: Štimac kuului Jugoslavian joukkueeseen, joka voitti alle 21-vuotiaiden maailmanmestaruuden 1987. Hän pelasi turnauksessa neljä ottelua, joissa teki kaksi maalia. Kroatian maajoukkueessa hän pelasi kaikkiaan 53 maaottelua, joissa teki kaksi maalia. Hän pelasi kuusi ottelua Kroatian saavuttaessa pronssia MM-kilpailuissa 1998.


title: Igor Štimac

text: Peliuransa jälkeen Štimac on toiminut valmentajana. Hän valmensi Hajduk Splitiä loppukaudesta 2005 joukkueen jo varmistettua Kroatian-mestaruuden, HNK Cibaliaa 2006 ja NK Zagrebia 2009–2010. Hän valmensi Kroatian maajoukkuetta heinäkuusta 2012 lokakuuhun 2013 saavuttaen kahdeksan voittoa, kaksi tasapeliä ja viisi tappiota. Kevätkauden 2015 hän valmensi NK Zadaria ja marraskuusta 2015 huhtikuuhun 2016 iranilaista Sepahania.


title: Tasman (alue)

text: Tasman on hallinnollinen alue Uuden-Seelannin Eteläsaaren pohjoisosissa.


title: Tasman (alue)

text: Vuonna 2013 alueella asui 47 154 asukasta, joista 3 438 oli maoreja.


title: Tasman (alue)

text: Alueella sijaitsee Abel Tasmanin kansallispuisto.


title: Arc (Agoraphobic Nosebleedin albumi)

text: Arc on grindcore-yhtye Agoraphobic Nosebleedin EP-levy, joka julkaistiin 22. tammikuuta 2016. Se on vuonna 2016 julkaistavan neljän albumin sarjan ensimmäinen osa, joista jokainen kuvastaa kunkin yhtyeen jäsenen musiikillisia mieltymyksiä ja vaikutteita. Arc on doom metal -painotteinen julkaisu, jonka linja perustuu Katherine Katzin näkemykseen.


title: Arc (Agoraphobic Nosebleedin albumi)

text: Kaikki kappaleet säveltänyt Scott Hull sekä sanoittanut Katherine Katz.


title: Jugoslavian ilmavoimat

text: Jugoslavian ilmavoimat () oli Jugoslavian kansanarmeijan asehaara, jonka virallinen nimitys oli "ilmavoimat ja ilmatorjuntajoukot" (). Jugoslavian ilmavoimat perustettiin toisen maailmansodan jälkeen. Ilmavoimien toiminta päättyi Jugoslavian sotaan 1990-luvulla, ja sen seuraajiksi muodostuivat Jugoslaviaa seuranneiden Serbian ja Montenegron, Kroatian, Makedonian, Slovenian ja Bosnia-Hertsegovinan ilmavoimat. Serbian ja Montenegron ilmavoimat hajosivat vielä myöhemmin Serbian ja Montenegron ilmavoimiksi Montenegron itsenäistyttyä kesäkuussa 2006.


title: Dickursby skola

text: Dickursby skola on Vantaan Tikkurilan suuralueen Jokiniemen kaupunginosassa sijaitseva noin 130 oppilaan ruotsinkielinen alakoulu (luokka-asteet 1–6 ja esikoulu). Koulu aloitti toimintansa jo vuonna 1896. Koulupihalla on alkuopetuksen käyttämä vanha puinen koulutalo ja kivinen koulurakennus.


title: Dickursby skola

text: Pihapiirissä toimii Hiekkaharjun kirjasto.


title: Dickursby skola

text: Vuonna 2015 kouluun liitettiin hallinnollisesti sitä pienempi vantaalainen kyläkoulu Kyrkoby skola. Kouluilla on esimerkiksi yhteinen rehtori.


title: Kyrkoby skola

text: Kyrkoby skola on Vantaan Tikkurilan suuralueen Helsingin pitäjän kirkonkylän kaupunginosassa sijaitseva pieni ja perinteikäs ruotsinkielinen alakoulu (luokka-asteet 1–6). Vuonna 2014 koulua kävi 49 oppilasta.


title: Kyrkoby skola

text: Päätös koulun perustamisesta tehtiin 27. elokuuta 1825. Pihan vanhempi koulurakennus on valmistunut vuonna 1837 ja on kunnostettu äskettäin luokka-asteiden 3–6 opetustiloiksi. Koulu on Suomen vanhin yhä käytössä oleva koulurakennus. Pihan toisella puolella sijaitseva uudemmassa koulutalossa on ruokala ja luokat luokka-asteille 1–2.


title: Kyrkoby skola

text: Koululla on yhteistyötä ja sama rehtori Dickursby skolan kanssa. Vuonna 2015 Kyrkoby skola liitettiin hallinnollisesti osaksi suurempaa Dickursby skolaa.


title: Helsinge skola

text: Helsinge skola on Vantaan Tikkurilan suuralueen Helsingin pitäjän kirkonkylän kaupunginosassa sijaitseva ruotsinkielinen yläkoulu (luokka-asteet 7–9). Koulun toiminta alkoi vuonna 1963 (Helsinge svenska samskola). Muutos peruskouluksi tapahtui syksyllä 1977 (koulun nimeksi Helsinge skola). Vuonna 2014 koulussa opiskeli 265 oppilasta.


title: Helsinge skola

text: Kouluun tulee oppilaita Vantaan lisäksi Tuusulasta, Nurmijärveltä, Hyvinkäältä ja Keravalta.


title: Helsinge skola

text: Saman koulurakennuksen tiloissa (erityisesti länsiosa) toimii myös ruotsinkielinen lukio (Helsinge gymnasium).


title: Nargis Fakhri

text: Nargis Fakhri (s. 20. lokakuuta 1979 Queens, New York) on yhdysvaltalainen malli ja näyttelijä. Hän esiintyi televisiosarjan "Huippumalli haussa" toisella tuotantokaudella. Fakhri teki ensi-esiintymisensä Intian hindinkielisessä elokuvateollisuudessa romanttisessa draamassa "Rockstar" vuonna 2011. Hänellä oli sivurooli yhdysvaltalaisessa toimintakomediassa "Spy – vakoojan asussa" vuonna 2015.


title: Nargis Fakhri

text: Fakhrin isä oli pakistanilainen ja äiti on tšekki. Vanhemmat erosivat hänen ollessaan seitsemänvuotias, ja isä kuoli hänen ollessaan nuori aikuinen.


title: Warren Schatz

text: Warren Schatz (s. 3. marraskuuta 1945 Brooklyn, New York) on amerikkalainen muusikko ja levytuottaja, joka tuotti paljon diskotyylisiä levyjä RCA Records -levymerkille 1970-luvulla. 1970-luvun alussa Schatz asui jonkin aikaa Suomessa, teki yhteistyötä muun muassa Jukka Kuoppamäen kanssa ja levytti 1972 sooloalbumin Love Recordsille.


title: Warren Schatz

text: Brooklynissa varttuneen Warren Schatzin isä tunsi levytysstudion omistaja Nat Schnapfin ja vei kymmenvuotiaan musiikista innostuneen poikansa katsomaan levytyssessiota. Pian hän pääsi Schnapfille lähettipojaksi kuljettamaan levytysmateriaaleja koulun jälkeen Manhattanilla. Eräänä päivänä yksi äänittäjistä ei tullut töihin, ja 13-vuotias Warren pääsi äänittämään Burt Bacharachin ja Dionne Warwickin demonauhoitusta. Parin vuoden kuluttua poika äänitti demoja muun muassa Carole Kingille ja Gerry Goffinille, muille lähellä sijainneen Brill Buildingin lauluntekijöille, Paul Simonille, Neil Diamondille ja The Lovin’ Spoonful -yhtyeelle. Schatz sai kerran tehtäväkseen laulaa demonauhoituksia Broadway-musikaalin "Bye Bye Birdie" lauluista, ja sai siitä kipinän ryhtyä tekemään ja esittämään myös omia lauluja. Hän sai levytyksillään jopa pientä listamenestystä esittäjänimillä The Whispers (single ”Here Comes the Summer” Laurie Recordsille), Ritchie Dean (”Goodbye Girl” Tower-levymerkille) ja The Warmest Spring (”Younger Girl” Cameo Parkway -merkille).


title: Warren Schatz

text: 1970-luvun alussa Warren Schatz tapasi Tokiossa Jukka Kuoppamäen, joka houkutteli hänet vuosiksi 1972–1973 Suomeen tuottamaan ja sovittamaan albumejaan. Vuonna 1972 Schatz teki Love Recordsille oman sooloalbumin, joka julkaistiin myös muissa Euroopan maissa ja Brasiliassa muilla levymerkeillä. Hän levytti myös neljä Irwinin hittikappaletta omina englanninkielisinä tekstityksinään. Schatz sai lehdistöpalkinnon laulusuorituksestaan Sopotin laulufestivaaleilla Puolassa. Schatz teki satunnaisesti yhteistyötä suomalaismuusikoiden kuten Mikko Alatalon ja Jukka Linkolan kanssa vielä 1990-luvulla.


title: Warren Schatz

text: 1970-luvun puolivälissä Schatz palasi New Yorkiin levytuottajaksi, ja ensimmäinen hitti syntyi Frankie Vallin laulusta ”Our Day Will Come”. Sen ansiosta hän sai paikan RCA-yhtiössä, jossa hän eteni johtotehtäviin asti. Vicki Sue Robinsonille tuotettu ”Turn the Beat Around” oli suuri hitti ja aloitti Schatzin menestyksekkään uran diskotyylisen popmusiikin tuottajana.


title: Willa Fitzgerald

text: Willa Fitzgerald (s. 17. tammikuuta 1991 Nashville, Tennessee) on yhdysvaltalainen televisionäyttelijä, joka on näytellyt Lolaa "Alpha Housessa" sekä Emma Milleriä tv-sarjassa "Kallista kipua". Kesällä 2014 hänet valittiin näyttelemään pääroolia MTV:n "Scream"-kauhusarjaan, joka perustuu samannimisiin elokuviin. Sarjaa alettiin esittää vuonna 2015. Lisäksi Fitzgerald on vieraillut esimerkiksi "Gothamissa" ja "Blue Bloodsissa".


title: Perrigo

text: Perrigo on alun perin yhdysvaltalainen lääketeollisuuden yritys, joka valmistaa geneerisiä lääkkeitä ja käsikauppatuotteita. Perrigo on yksi maailman suurimmista käsikauppatuotteiden valmistajista, ja se valmistaa käsikauppatuotteita kauppojen omin merkein (private label / store brand) Yhdysvaltojen suurille myös lääkkeitä myyville vähittäiskaupoille. Yritys valmistaa myös eläinten lääkkeitä. Perrigo keskittyy iholle levitettäviin geneerisiin lääkkeisiin (topicals). Yrityksen pääkonttori on Irlannissa, mikä mahdollistaa matalamman yritysveroprosentin. Yritystä kuitenkin tosiasiallisesti johdetaan Alleganissa, Michiganissa sijaitsevasta konttorista. Yrityksen osake on listattu New Yorkin ja Tel Avivin pörsseissä.


title: Perrigo

text: Perrigon toimitusjohtajana toimi Joseph Papa kevääseen 2016 asti, kunnes hän siirtyi Valeantin uudeksi toimitusjohtajaksi. Samalla uudeksi toimitusjohtajaksi tuli nykyinen pitkään yrityksessä työskennellyt John T. Hendrickson, joka nimitettiin tehtävään 25. huhtikuuta. Yritys on perustettu vuonna 1887 Yhdysvalloissa, ja siihen on sulautunut vuosien varrella useita yrityksiä. Perrigon liikevaihto oli 4,17 miljardia dollaria vuonna 2014. Työntekijöitä yrityksellä on yli 13 000. Lääkevalmistaja Mylan yritti ostaa Perrigon 29 miljardilla dollarilla vuonna 2015, mutta yritysjohto ja myöhemmin osakkeenomistajat hylkäsivät yrityskaupan.


title: Perrigo

text: Perrigo oli "Forbesin" maailman innovatiivisimpien yritysten listalla sijalla 40.


title: Mylan

text: Mylan on alankomaalainen lääketeollisuuden yritys ja maailman toiseksi suurin geneeristen lääkkeiden valmistaja Teva Pharmaceutical Industriesin jälkeen. Mylan on kasvanut nopeasti pääasiassa yritysostoin vuodesta 2007. Mylanin merkittävin tuote on anafylaksian hoidossa adrenaliinipistoksen antamiseen käytettävä EpiPen, joka muodostaa 1,5 miljardia dollaria liikevaihdosta ja 40 prosenttia voitosta.


title: Mylan

text: Mylan on Alankomaihin rekisteröity yritys, jota tosiasiallisesti johdetaan Herefordshiren Hatfieldistä, Yhdistyneestä kuningaskunnasta. Mylanin toimitusjohtaja on Heather Bresch.


title: Mylan

text: Yritys on muodostunut intialaisesta api-valmistajasta Matrix Laboratories Limitedistä, lääkevalmistaja Merckin geneeristen lääkkeiden yksiköstä ja Abbott Laboratoriesin geneeristen lääkkeiden yksiköstä. Merckin geneeristen lääkkeiden yksikkö kolminkertaisti Mylanin liikevaihdon. Yrityksen liikevaihto oli 7,72 miljardia dollaria vuonna 2014.


title: Mylan

text: Vuonna 2015 Mylan yritti ostaa lääkevalmistaja Perrigon, mutta osakkeenomistajat eivät suostuneet ostotarjoukseen. Sen sijaan yritys osti ruotsalaisen lääkevalmistaja Medan 9,9 miljardilla dollarilla. Vuonna 2015 lääkevalmistaja Teva Pharmaceutical Industries aikoi ostaa Mylanin, mutta luopui aikeestaan.


title: Meda

text: Meda oli ruotsalainen lääkevalmistaja. Vuoden 2014 lopussa yrityksellä oli 5 202 työntekijää. Lääkevalmistaja Mylan osti Medan loppuvuodesta 2015.


title: Teva

text: Teva tai TEVA voi tarkoittaa:


title: Allergan

text: Allergan on irlantilainen lääketeollisuuden yritys, joka tunnettiin aikaisemmin nimellä Actavis. Allerganin pääkonttori on Dublinissa. Yritys valmistaa kauneudenhoidossa käytettävää ryppyjä siloittavaa Botox-valmistetta, joka on yrityksen suurin tuote. Useat yrityksen tuotteet ovat plastiikkakirurgiassa käytettäviä.


title: Allergan

text: Nykyinen Allergan on muodostunut Allerganin ja Actavisin fuusiosta. Allergan valmistaa Actavis-nimellä geneerisiä lääkkeitä, joita valmistavaa yksikköään Allergan on myymässä israelilaiselle lääkevalmistaja Teva Pharmaceutical Industriesille. Allerganin yritysveroprosentti on huomattavan pieni sen pääkonttorin sijaitessa Irlannissa.


title: Allergan

text: Allerganin toimitusjohtaja on Brenton Saunders vuodesta 2015. Ennen Saundersia toimitusjohtajana oli David Pyott, jonka tilalle Saunders tuli Actavis-fuusiossa. Saunders on myös hallituksen puheenjohtaja.


title: Allergan

text: Kanadalainen lääkeyritys Valeant Pharmaceuticals yritti ostaa Allerganin vuonna 2014. Valeant ja Bill Ackmanin Pershing Square -rahasto pyrkivät tekemään vihamielisen ostotarjouksen. Allergan ei suostunut ostotarjoukseen ja valitsi sen sijaan Actavisin korkeamman ostotarjouksen. Vuoden 2015 lopulla Allergan on myymässä geneeristen lääkkeiden yksikkönsä lääkevalmistaja Teva Pharmaceutical Industriesille 40,5 miljardilla dollarilla. Allerganin ja lääkevalmistaja Pfizerin fuusio oli lähellä tapahtua vuoden 2015 syksyllä, mutta se kariutui kun Yhdysvaltojen hallitus vastusti Pfizerin pääkonttorin siirtämistä matalamman yritysveroprosentin Irlantiin.


title: Sansibarin sulttaanikunta

text: Sansibarin sulttaanikunta oli Itä-Afrikan rannikon ja Sansibarin saaret käsittänyt sulttaanikunta. Valtion perustivat omanilaiset arabit 1800-luvulla, kun aluetta hallinnut Oman jaettiin kahteen osaan Sansibarin sulttaanikunnan muodostuessa Omanin Afrikassa hallitsemista alueista. Sansibar oli pitkään paikallinen kaupan keskus. Vuosina 1890–1963 Sansibarin sulttaanikunta oli brittien protektoraatti. Maa itsenäistyi perustuslaillisena monarkkiana joulukuussa 1963, mutta vain kuukautta myöhemmin Sansibarin vallankumouksessa kommunistit syrjäyttivät sulttaanin, joka pakeni maasta. Maasta tuli Pemban ja Sansibarin kansantasavalta, joka liittyi huhtikuussa 1964 Tanganjikan tasavaltaan muodostaen nykyisen Tansanian. Nykyisin Sansibar on puoliautonominen osa Tansaniaa.


title: Sansibarin sulttaanikunta

text: Eteläisen Arabian niemimaan ja Persianlahden kauppiaat olivat pitkään harjoittaneet kauppaa Itä-Afrikan rannikolla ja islamin uskon saavuttua jotkin arabi- ja persialaiset kauppiaat alkoivat rakentaa linnoitettuja asutuskeskuksia alueen rannikoille ja saarille. Varhaisin tunnettu tällainen keskus sijaitsi Mendan saarella ja se on rakennettu 800-luvun paikkeilla. Sansibarille ja Pembaan rakennettiin todennäköisesti vastaavia keskuksia pian tämän jälkeen. Keskukset houkuttelivat myös paikallisia, mutta muslimit säilyttivät hallitsevan asemansa kaupankäynnissä. Kauppaa käytiin esimerkiksi norsunluusta, kullasta ja orjista.


title: Sansibarin sulttaanikunta

text: Alueen kaupunkien rikkaudet ja etenkin kultakauppa houkutteli alueelle portugalilaiset, jotka pyrkivät syrjäyttämään kauppaa hallitsevat muslimit. Vuoden 1500 jälkeen heidän onnistuikin vallat koko Itä-Afrikan rannikko. Paikalliset eivät kuitenkaan hyväksyneet portugalilaisia vähällä. Yksi rannikon kauppakaupungeista Mombasa pyysi apua Portugalin karkottamiseksi Omanin sulttaanilta, joka oli onnistuneesti ajanut portugalilaiset Masqatista vuonna 1652. Omanilaisten valtasivatkin portugalilaisten linnoituksen Mombasassa vuonna 1699 ja ajoivat lopulta portugalilaiset koko Cabo Delgadon pohjoispuoliselta alueelta. Oman yritti vakiuttaa oman asemansa asettamalla tärkeimpiin kaupunkeihin kuten Mombasaan, Sansibarille, Lamuun, Pateen ja Kilwaan omia kuvernöörejään, mutta maan sisäiset ongelmat tekivät Omanin hallinnon tulevina vuosisatoina lähinnä näennäiseksi. Mombasan omanilaisesta Mazruin suvusta valitut kuvernöörit alkoivat lopulta levittää omaa valtaansa rannikon muiden kaupunkien ylle ja hylkäsivät Omanin nimellisenkin vallan etenkin sen jälkeen, kun Omanissa Busaidit nousivat valtaistuimelle.


title: Sansibarin sulttaanikunta

text: Said bin Sultan oli noussut Omanin sulttaaniksi Vuonna 1806 ja vuoteen 1814 mennessä hänen oli onnistunut vakauttamaan asemansa siten, että hänen oli mahdollista harkita Itä-Afrikan palauttamista tiukemmin Omanin käsiin. Tilaisuuden tähän tarjosi Mombasan ja toisen kaupungin Lamun välinen konflikti vuosina 1810-1812. Mombasa oli epäonnistuneesti yrittänyt asettaa Lamuun Mombasalaisen kuvernöörin, mutta hyökkäys oli synnyttänyt pelon tulevista hyökkäyksistä Lamussa. Lamu vetosi bin Sultaniin varuskunnan sijoittamiseksi kaupunkiin, johon tämä suostuikin vuonna 1813 saaden näin jalansijan muun rannikon valtaukselle. Bin Said sai sittemmin vähitellen ja eri tavoin alueen kaupunkeja haltuunsa Mombasalta, jonka hallitsijasuku voitettiin lopulta vuonna 1837, vaikkakin he vielä myöhemmin tulisivat osoittautumaan suureksi ongelmaksi. Oman oli näin saavuttanut alueen hallintaansa kokonaan ja levitti Mombasan jälkeen jälleen valtansa koko rannikon pituudelle Mogadishusta Cape Delgadoon.


title: Sansibarin sulttaanikunta

text: Oleskeltuaan Itä-Afrikassa vuosien 1822-1839 välillä bin Said sai käsityksen alueen taloudellisesta merkityksestä ja sen mahdollisuuksista. Hän alkoi panostaa kaupankäyntiin alueella ja tätä tarkoitusta varten hän siirsi pääkaupunkinsa Omanista Sansibarille. Panostuksien ansiosta alueen karavaanireitit muuttuivatkin ja Sansibarista tuli huomattava alueellinen voimakeskus. Bin Sultanin kuollessa vuonna 1856 hänen hallitsemansa sulttaanikunta jaettiin kahteen osaan. Afrikkalaisen osan eli Sansibarin sulttaanikunnan valtaistuimelle nousi hänen poikansa Majid bin Said.


title: Sansibarin sulttaanikunta

text: Veljensä Majid bin Saidin kuoltua vuonna 1870 vallan peri hänen veljensä Bargash bin Said. Sansibarin vaikutusvalta jatkoi vielä kasvuaan, mutta sitä alkoivat pian uhata eurooppalaisten suurvaltojen imperialistiset tavoitteet. Merkittäväksi heikkoudeksi osoittautui sulttaanikunnan riippuvaisuus Isosta-Britanniasta. Brittien hallitsema Intia oli sulttaanikunnan tärkein vientikohde ja britit näkivät Sansibarin pitkään vakauttavana voimana Itä-Afrikassa. Maiden suhteet eivät kuitenkaan olleet tasavertaiset ja britit sekaantuivat Sansibarin sisäisiin asioihin yhä enenevässä määrissä. Bargash ja häntä seuranneet sulttaanit Khalifah bin Said ja Ali bin Said pyrkivät kamppailemaan ulkovaltojen kasvavaa vaikutusvaltaa vastaan, mutta eivät voineet pysäyttää asioiden kehitystä, jonka veivät loppuunsa ulkopoliittiset kriisit.


title: Sansibarin sulttaanikunta

text: Egyptin kediivi Ismail pašša pyrki saamaan haltuunsa Itä-Afrikan rannikkokaupungit ja tämän esti vain brittien väliintulo. Toisen uhan muodosti Saksan keisarikunta, joka vuoden 1884 lopulla pyrki tekemään sopimuksia paikallisten hallitsijoiden kanssa ja uhkasi näin brittien asemaa alueella. Saksa ja Britannia sopivat lopulta Berliinin kongressissa rajoista tarkoitusta varten perustetun komission kautta. Sopimus syntyi marraskuussa 1886, jolla Sansibarin sulttaanin haltuun jäi vain noin 15 kilometrin pätkä mannermaan rannikkoa. Sulttaani myi lopulta tämänkin pienen kaistaleen Saksalle vuonna 1888. Lopullisesti Saksa luopui vaatimuksistaan Sansibariin ja Wituun vuonna 1890 saaden vastavuoroisesti Helgolandin saaren briteiltä. Vuonna 1890 Sansibarista tuli Ison-Britannian protektoraatti.


title: Sansibarin sulttaanikunta

text: Britit sallivat sulttaanikunnan nimellisen olemassaolon edelleen oman valtansa alla. Sulttaanit olivat kuitenkin vain brittien konsulikenraalien keulakuvia. Brittien nimittämän sulttaani Hamoud bin Mohammedin valtakaudella brittien valta oli jo lähes täydellinen. Vielä vuonna 1896 bin Mohammedin serkku Khaled bin Thuwain valtasi kannattajineen sulttaanin palatsin ja nimitti itsensä sulttaanin paikalle. Britit osoittivat herruutensa 27. elokuuta samana vuonna. Bin Thuwain määrättiin antautumaan aamu yhdeksään mennessä ja kun tähän ei suostuttu, brittien sotalaivat avasivat tulen pakottaen Khaledin antautumaan vain ehkäpä maailman lyhyimmän, noin 38 minuuttia kestäneen konfliktin jälkeen. Maan itsenäistyessä Sansibarilla oli kolme kilpailevaa puoluetta. Zanzibar Nationalist Party (ZNP), Zanzibar and Pemba People’s Party (ZPPP) ja Afro-Shirazi Party (ASP). ZNP:n poliittinen ohjelma oli muotoiltu Egyptin pan-arabialaisten ja sosialististen aatteiden mukaan. Afrikkalaisia edustanut ASP oli perustettu vuonna 1957 ja ZPPP oli ASP:sta irtautunut puolue, jolla sanottiin olleen kommunistisia aatteita. Ensimmäisissä vapaissa vaaleissa vuonna 1957 ASP voitti selvän enemmistön, mutta vaaleissa vuonna 1961 ASP ja ZNP voittivat molemmat 11 paikkaa yhteensä 22:ta. Samana vuonna järjestetyissä uusissa vaaleissa ZNP ja ZPPP muodostivat liittouman, joka voitti paikoista 13. Vaalijärjestelmän takia ASP sai äänimääräänsä vähemmän paikkoja. ASP syytti muita puolueita vaalivilpistä ja syntyneiden mellakoiden aikana kuoli 68 henkilöä. Viimeiset itsenäisyyttä edeltäneet vaalit järjestettiin vuonna 1963 tulosten ollessa samat. Sansibarin sulttaanikunta jälleenitsenäisty Britanniasta 10. joulukuuta 1963. Sulttaanin arvoa piti hallussaan itsenäistymisen aikaan Jamshid bin Abdullah ja pääministerinä Muhammad Shamte Hamadi.


title: Sansibarin sulttaanikunta

text: Sansibarin vallankumous syttyi 12. tammikuuta 1964, kun John Okello valtasi noin 300 kannattajan kanssa poliisiaseman ja heihin liittyi lopulta tuhansia maan afrikkalaisia. Tuhansia maan arabeja ja intialaisia tapettiin ja tuhannet muut pakenivat maasta. Pakenijoiden mukana oli maan sulttaani ja ASP:n Abeid Karumesta tuli valtionpäämies. Lokakuussa 1964 Sansibar liitettiin Tansaniaan.


title: Sansibarin sulttaanikunta

text: Sansibarin tärkeimpiä vientituotteita olivat orjat ja norsunluu. Maan taloutta ajoivat länsimaissa kasvanut kysyntä erilaisille tropiikin tuotteille. Sansibarilaiset kauppakaravaanit kulkivat Afrikan sisämaassa asti tuoden takaisin näitä tuotteita. Vuosittain Sansibarilta viedyn tavaran arvo kasvoi noin 765 000:ta dollarista vuonna 1843 3 734 845:n dollariin vuonna 1864.


title: Sansibarin sulttaanikunta

text: Sansibar oli ollut orjakaupan keskus jo ennen sulttaanikunnan perustamista ja 1700-luvulla sieltä vietiin orjia esimerkiksi ranskalaisten plantaaseille Mauritiukselle ja Réunionille. Brittien painostuksesta orjakauppa kristityille maille oli kuitenkin lopetettu bin Sultanin ja brittien sopimuksella vuonna 1822. Menetettyjen tulojen takia paikalliset hallitsijat etsivät uusia tulonlähteitä, jollaiseksi osoittautui mausteneilikan tuotanto paikallisilla plantaaseilla. Plantaasit loivat puolestaan kotimaista kysyntää orjille. Orjakauppa nousi huippuunsa 1850- ja 1870-luvuilla, jolloin Sansibarille tuotiin 20 000-25 000 orjaa vuosittain. Heistä suurin osa jäi saarelle, mutta pieni osa vietiin plantaaseille Itä-Afrikkaan tai Intiaan ja Lähi-itään. Britit omaksuivat kuitenkin lopulta entistä tiukemman linjan orjakauppaa vastaan ja se romahti vuoteen 1877 mennessä, jolloin orjia saatettiin tuoda enää salakuljettamalla. Toista tärkeää vientituotetta norsunluuta saatiin Sansibarin hallitsemalta rannikolta ja lopulta syvemmältäkin sisämaasta. Sen kysyntä lisääntyi 1800-luvun aikana etenkin Euroopan ja Yhdysvaltojen yläluokan keskuudessa. Sansibarin menetettyä mannermaan alueensa siitä tuli riippuvainen maataloustuotteista, joiden arvo oli riippuvainen markkinatilanteesta. Esimerkiksi Suuri lama 1920-luvulla johti niin maanomistajien, kuin työläistenkin köyhtymiseen.


title: Sansibarin sulttaanikunta

text: Arabit muodostivat Sansibarin sulttaanikunnan yläluokan. Muita väestönryhmiä olivat intialaiset, joita saapui maahan kauppiaiksi. 1870-lukuun mennessä heitä oli maassa yli 3 000. Kauppiaita tuli myös esimerkiksi Yhdysvalloista, Isosta-Britanniasta, Saksasta, Ranskasta ja Portugalista. Maan ensimmäisten vaalien aikaan vuonna 1957 Sansibarilla asui lisäksi 25 000 rekisteröityä Afrikan mannermaalta tullutta siirtolaista. Maan afrikkalainen väestönosa jakaantui "Shirazi"-termillä kutsuttuihin varhaisista asukkaista polveutuviin, sekä orjista ja heidän jälkeläisistään polveutuviin. Sulttaanin vartiosto koostui balucheista. Laajemmin afrikkalaistaustaiset lukeutuivat swahileihin, joka on löyhästi määritelty termi Itä-Afrikan rannikon etnisille ryhmille. Heitä yhdistää swahilin kieli, johon on tullut vaikutteita esimerkiksi arabiasta ja persiasta. Kielen tarkempi syntyhistoria on kuitenkin epäselvä. Kieltä käyttivät niin varsinaiset swahilit kuin paikalliset arabikauppiaatkin ja nykyisin se on laajalle levinnyt kieli Tansaniassa, Keniassa ja Ugandassa. Kieli levisi etenkin sansibarilaisten kauppareittien mukana.


title: Sansibarin sulttaanikunta

text: Suurin osa arabeista ja swahileista seurasi sunnalaisuuden shafi'ilaista koulukuntaa, kun taas omanilaistaustaiset hallitsijat seurasivat ibadilaisuutta. Intialaiset jakaantuivat muslimeihin, hindulaisiin, sikheihin ja zarahustralaisuutta harjoittaneisiin parseihin. Intialaiset muslimit harjoittivat sunnalaisuutta, kaksitoistašiialaisuutta ja ismailismia. Swahilien harjoittamaan islamiin oli sekoittunut piirteitä perinteisistä uskoista.


title: Muumuu

text: Muumuu on löysä havaijilainen mekko. Kuten havaijipaidat, muumuut ovat yleensä värikkäitä ja niissä on trooppisia kuva-aiheita. Vaatteen nimi tulee havaijin kielen irtileikattua tarkoittavasta sanasta, koska vaatteesta puuttuu kaarroke. Muumuut eivät ole enää yhtä suosittuja työvaatteina kuin havaijipaidat, mutta niitä käytetään yhä juhlavaatteena esimerkiksi häissä.


title: Muumuu

text: Muumuulla on nykyisin maine ylipainosten ja vanhempien ihmisten vaatteena sen löysyyden vuoksi, mutta 1960-luvulla niitä nähtiin muun muassa Christian Diorin ja Yves Saint-Laurentin muotinäytöksissä.


title: FK Renova

text: Fudbalski Klub Renova Džepčište eli FK Renova () on makedonialainen jalkapalloseura Džepčišten kylästä, Tetovon kunnasta. Seura pelaa Makedonian korkeimmalla sarjatasolla Makedonian 1. liigassa. Seura on voittanut Makedonian mestaruuden kertaalleen: tämä tapahtui kaudella 2009–2010. Makedonian cupin se voitti kaudella 2011–2012.


title: FK Renova

text: Renova on selviytynyt useana vuonna Euroopan sisäisiin kilpailuihin. Ensimmäinen kerta oli UEFA Intertoto Cupin kaudella 2008, jolloin seura selviytyi toiselle kierrokselle. Mestaruuskautensa jälkeen Renova pääsi Mestarien liigan kaudelle 2010–2011, jolloin se hävisi kyproslaiselle Omonialle yhteismaalein 5–0. Eurooppa-liigassa se on pelannut neljästi, mutta ei ole koskaan edennyt toista karsintakierrosta pidemmälle.


title: Steinar Pedersen

text: Steinar Pedersen (s. 6. kesäkuuta 1975) on norjalainen jalkapallovalmentaja ja entinen puolustaja.


title: Steinar Pedersen

text: Pedersen aloitti peliuransa IK Startissa, jonka edustusmiehistöön hän nousi kaudella 1994. Puolustajana 57 liigaottelussa urakoinut Pedersen jätti liigasta pudonneen Startin kesällä 1996 ja siirtyi Borussia Dortmundiin. Hän ei onnistunut lunastamaan paikkaansa suurseuran pelaavassa kokoonpanossa ja pelasi kauden 1997 lainalla Lillestrømissä. Hän voitti Mestarien liigan kaudella 1996/97 pelattuaan kahdessa ottelussa lohkovaiheessa. Lopullisesti Pedersen jätti Dortmundin tammikuussa 1999 pelattuaan kaikkiaan vain neljä ottelua seuran paidassa ja jatkoi uraansa IFK Göteborgissa. Pedersen palasi Startiin kaudeksi 2002 ja oli kasvattajaseuransa runkopelaajia seuraavan kuuden kauden ajan. Seura nousi tuona aikana takaisin liigaan kaudeksi 2005 ja sijoittui mestaruushopealle. Kauden 2007 jälkeen Start putosi takaisin Adeccoligaeniin ja Pedersen siirtyi Lillestrømiin. Pedersen edusti seuraa vuoteen 2012 saakka pelaten kaudella 2009 lainalla Strømsgodsetissa. Hän lopetti pelaajauransa Startissa kauteen 2012.


title: Steinar Pedersen

text: Pelaajauransa jälkeen Pedersen työskenteli pelaajakehittäjänä Startin organisaatiossa. Valmentajadebyyttinsä hän teki kaudella 2014 FK Jervin peräsimessä. Hän luotsasi seuran Norjan 2. divisioonan voittoon ensimmäisellä kaudellaan ja Jerv nousi 1. divisioonaan ensimmäistä kertaa seuran historiassa. Pedersen jatkoi hyvää työtä seuran peräsimessä myös kaudella 2015 luotsaten Jervin yllättäen sarjan viidenneksi. Joukkue palkittiin vuoden yllättäjänä. Kauden jälkeen Pedersen jätti Jervin ja siirtyi IK Startin päävalmentajaksi.


title: Steinar Pedersen

text: Pedersenin johdolla Start pelasi vahvaa kautta 2017 OBOS-liigassa ja taisteli kauden läpi suorasta noususta takaisin pääsarjaan. Syyskuun lopulla sarjassa toisena ollut Start kuitenkin erotti Pedersenin tehtävistään. Taustalla olivat näkemyserot seuran kehittämisestä.


title: Marko Gudurić

text: Marko Gudurić (; s. 8. maaliskuuta 1995 Priboj, Jugoslavian liittotasavalta) on serbialainen koripalloilija, pelipaikaltaan pieni laitahyökkääjä. Hän edustaa Serbian liigassa pelaavaa Crvena zvezdaa.


title: Marko Gudurić

text: Gudurić teki kasvattajaseuransa Crvena zvezdan kanssa ammattilaissopimuksen vuonna 2013, ja vietti kaksi ensimmäistä kautta seuran farmijoukkueessa. Syyskuussa 2015 hän teki Crvena zvezdan kanssa nelivuotisen jatkosopimuksen.


title: Marko Gudurić

text: Gudurić voitti Serbian paidassa alle 20-vuotiaiden Euroopan-mestaruuden kesällä 2015. Hänet valittiin myös turnauksen arvokkaimmaksi pelaajaksi. Miesten maajoukkueessa Gudurić on saavuttanut EM-hopeaa vuonna 2017.


title: Western Union

text: Western Union on yhdysvaltalainen rahasiirtopalveluja tarjoava yritys. Western Union työllisti noin 7 000 henkilöä maailmanlaajuisesti vuonna 2011.


title: Yli naapurin aitojen

text: Yli naapurin aitojen on Nelli Milanin ensimmäinen albumi. Sen julkaisi MediaCroco Records 22. huhtikuuta 2016.


title: Nikola Vlašić

text: Nikola Vlašić (s. 4. lokakuuta 1997 Split) on kroatialainen jalkapalloilija, joka edustaa Kroatian liigassa pelaavaa Hajduk Splitiä. Vlašić on pelipaikaltaan keskikenttäpelaaja.